text:
Mu karere ka Rubavu kuri uyu wa 9 Nzeri 2022 abarimu,abayobozi n’abandi bafite aho bahurira n’uburezi bazindukiye mu birori byiswe ‘Rubavu abarimu turashima’.
Ibi birori bikaba byabimburiwe n’urugendo rwatangiriye ahitwa ku Gisaha (Imbere y’isoko rikuru rya Gisenyi) rusorezwa kuri Sitade Umuganda.
Mu ibaruwa itumira abarimu, akarere ka Rubavu kavugaga ko ari mu rwego rwo kwishimira iyongezwa ry’umushahara wa Mwarimu no kurebera hamwe uko umwaka w’amashuri wa 2021/2022 warangiye ndetse no gutegura umwaka w’amashuri wa 2022/2023.
Abarimu baganiriye na NONAHA.com bifuje ko iyi gahunda
yasakara hose mu gihugu ; bagashimira umukuru w’igihugu nk’uko Rubavu yabigenje ngo kubwabo gushima ukabigaragaza ni umuco ukwiye kuranga buri wese.
Mutangana Anatole ati: " Imyaka myinshi twitwa ba gakweto,ubu ndatambuka nkumva ndi mwalimu koko.Perezida ndamushima kuko yampaye icyubahiro.’
Uwiragiye Christine : " Nakundaga uburezi ariko bagenzi banjye bakambwira ngo ni umurimo ugayitse,nta mushahara ufatika ndanga mbujyamo imyaka yari ibaye umunani.umushahara nubwo atari mwinshi cyane ariko byibuze perezida yagaragaje ko ikibazo cyacu akizi acyitayeho.turishimye n’abandi babigaragaze tumushimire igihugu cyose."
Intego nyamukuru ya ‘ Rubavu, abarimu turashima’, ni ugushimira Umukuru
w’igihugu no kumugaragariza ko bifatanyije nawe kandi ko bazamushyigikira muri gahunda zose z’iterambere ry’igihugu.
Gahunda zijya gusa nk’iyi yabereye i Rubavu zimaze iminsi zikorwa aho mu minsi yashize mu karere ka Ngoma mu Ntara y’iburasizuba habaye Inama y’uburezi yaguye, ndetse n’akarere ka Nyagatare kakaba Na ko kamaze gutanga ubutumire ku barimu muri gahunda nk’iyi iteganyijwe kuba ku wa 13 Nzeri 2022.
Usibye atundi duce twabihuje n’inama, akarere ka Rubavu ko kagaragaje umwihariko wo gukora urugendo rushimira.


c: text/html

text:
Ikibaho cya Polyurethane
Ibisobanuro birambuye
Ibiranga ibicuruzwa
Ikiranga
Wear Kurwanya kwambara cyane, uburemere bworoshye no gutandukana neza.
● Kudacomeka, kurwanya friction, kurwanya ingaruka, kurwanya kurira, igihe kirekire ukoresheje ubuzima, urusaku ruto, kwishyiriraho byoroshye.
Work Imirimo mito yo kubungabunga imirimo, igiciro gito no kuzamura umusaruro mwinshi.Nibisekuru bishya bisimbuza ibyuma bya platepunching ya mesh, icyuma cyuma gikozwe muri mesh, icyuma cyerekana ibyuma bitagira umuyonga hamwe na reberi ya mesh.
Aperture
Ubwoko butandukanye bwa aperture (slots / meshes) byose birashobora gushushanywa nkibisabwa nabakiriya.
Kwinjiza
Ubwoko bwo kwishyiriraho burimo clip ya gari ya moshi, ubwoko bwa gari ya moshi nubwoko bwa tension, byoroshye gushiraho, gusenya no gusimbuza.
Ikoranabuhanga
Pan Ikibaho cya ecran kirakinguwe kandi gishimangirwa hejuru yumurongo wibice kugirango wirinde kwambara no kwemeza ko ushyiraho.
Ahantu ingaruka zafunguye kandi zibyimbye.
● Hano hari imirongo ikomeza kumurongo wa ecran kugirango urebe neza impagarara kandi ukomeze imiterere u-nder umutwaro.
● Impande za ecran ya ecran yarakozwe kandi irashimangirwa, ishobora gukora kashe nziza hagati ya ecran-anels.
● Hasi umwobo wateguwe ahantu hakwiye kugirango umenye neza aho ikigo kiri.
Ibibanza bya ecran ya ecran byashushanyijeho, nta guhuma no gukora neza.

robotstxt: allowed

filter: keep


text:
Isomo rya 1: Ivugururamategeko 31,1-8
Nuko Musa araza nanone abwira Abayisraheli bose aya magambo. Aterura avuga ati «Ubu ngubu maze imyaka ijana na makumyabiri mvutse; sinkibasha gukubita hirya no hino, kandi Uhoraho yaranyibwiriye ati ‘Nta bwo uzambuka Yorudani iyi ureba!’ Uhoraho Imana yanyu ubwe ni we uzambuka akurangaje imbere, ni we uzatsemba ariya mahanga akuri imbere, ayanyage ibyo atunze. Kandi Yozuwe ni we uzambuka akurangaje imbere nk’uko Uhoraho yabivuze. Uhoraho azagirira ayo mahanga ibyo yagiriye Sihoni na Ogi, abami b’Abahemori, hamwe n’ibihugu byabo: yarabirimbuye! Uhoraho azayabarekurira, namwe muzayagirire bya bindi nabategetse byose. Nimukomere kandi mube intwari, ntimuzashye ubwoba ngo muhinde umushyitsi imbere yabo, kuko Uhoraho Imana yawe ubwe agendana nawe. Ntazaguharurukwa, ntazagutererana.» Hanyuma Musa ahamagara Yozuwe, amubwirira imbere y’Abayisraheli bose ati «Komera kandi ube intwari, kuko ari wowe uzinjirana n’aba bantu mu gihugu Uhoraho yarahiye abasokuruza babo ko azakibaha; ni wowe uzatuma bigarurira icyo gihugu. Uhoraho ubwe ni we ukugenda imbere, azaba ari kumwe nawe; ntazaguharurukwa, ntazagutererana. Wigira ubwoba, ntucike intege.»
Indirimbo: Ivugururamategeko 32, 3-4ab, 7, 8, 9.12
Kuko ngiye kwamamaza izina ry’Uhoraho.
Nimwemere ko Imana yacu ari indahangarwa.
Ni urutare, ibyo akora biba bitunganye rwose,
uburyo bwe bwose buraboneye.
Ibuka ibihe bya kera,
uzirikane imyaka yagiye isimburana,
kuva mu gisekuru ukagera mu kindi.
Baza so, azabigutekerereza,
baza abakuru bo muri mwe, bazabikubwira:
Igihe Musumbabyose yahaga amahanga iminani agenewe,
igihe yatandukanyaga amoko y’abantu,
yashingiye imbago imiryango
akurikije umubare w’abana ba Israheli.
Koko rero, ingarigari y’Uhoraho ni uwo muryango we,
bene Yakobo bakaba umunani yegukanye.
Uhoraho ni we wenyine wayoboye umuryango we,
ari nta mana y’inyamahanga bafatanyije.
Ivanjili ya Mutagatifu Matayo 18, 1-5.10.12-14
Icyo gihe abigishwa begera Yezu, baramubaza bati «Mbese ubona ari nde uruta abandi mu Ngoma y’ijuru?» Ahamagara umwana muto, amushyira hagati yabo, nuko aravuga ati «Ndababwira ukuri: nimudahinduka ngo mumere nk’abana, nta bwo muzinjira mu Ngoma y’ ijuru. Uwicisha bugufi wese nk’uyu mwana, uwo ni we usumba abandi mu Ngoma y’ijuru. Uwakira neza umwana nk’uyu ari jye agirira, ni jye aba yakiriye. Mwirinde kugira uwo musuzugura muri abo bato; koko rero ndababwira ko mu ijuru abamalayika babo badahwema kureba uruhanga rwa Data wo mu ijuru. Mwe murabibona mute? Niba umuntu afite intama ijana, iyo imwe muri zo izimiye, ntasiga za zindi mirongo urwenda n’icyenda ku musozi, akajya gushaka iyazimiye? Ni na ko So wo mu ijuru adashaka ko hari umwe muri abo bato uzimira.


text:
Umuhango wo gusezera bwa nyuma kuri Yanga watangiye saa kumi n’ebyiri za mu gitondo ubwo umurambo wa nyakwigendera wakurwaga mu buruhukiro bw’ibitaro bya Polisi ku Kacyiru ugezwa mu rugo aho yasezeweho bwa nyuma.
Nyuma yo kumusezeraho bwa nyuma, inshuti n’umuryango wa Yanga wagiye kumusabira mu isengesho ryabereye mu rusengero rwa ‘New Life Bible Church’.
Nyuma y’isengesho abitabiriye umuhango wo guherekeza Yanga, bakomereje mu irimbi rya Rusororo aho umubiri we ugomba gushyingurwa.
Umuhango wo guherekeza mu cyubahiro Yanga, uraba kuri uyu wa Mbere mu gihe mu ijoro ryo ku wa 28 Kanama 2022 habayeho igitaramo cyo kwizihiza ubuzima yabayemo.
Yanga yitabye Imana cyane ku wa 17 Kanama 2022 aguye muri Afurika y’Epfo.
Buri wese wafashe ijambo yaba mu gitaramo cyo kwizihiza ubuzima bwa Yanga ndetse no mu muhango wo kumuherekeza mu cyubahiro yashimiye Leta y’u Rwanda yabafashije mu kugira ngo umubiri w’uyu mugabo ubashe gucyurwa.
Amafoto: Yuhi Augustin


text:
Padiri Ignace Kabera, papa we, na bashiki be. Aba bashiki be bagira imico myiza bitangaje.Wagira ngo ntibava inda imwe !
Intangiriro
Ku cyumweru taliki ya 5 Kamena uyu mwaka, twagize dutya tubona uwahoze ari padiri mukuru wa paruwasi yacu (Mibirizi) asesekaye ku kibuga cya paruwasi aherekejwe n’abazungu batanu. Abenshi mu bari batangiye kugaruka muri Kiliziya Gatulika bahise bashya ubwoba, abakecuru barimyoza, naho abakoranye na we batangira gusakuza ngo “Padiri wacu aragarutse, Interahamwe Musenyeri azisubize iyo yazikuye !”. Ubwo yadusomeye Misa mu bwishongozi bwinshi, atwumvisha ko agarutse mu gihugu cye, ko atandukanye n’inyangarwanda zahisemo kuguma iyo mu mahanga. Yongeyeho ko amashuri ye ayarangije neza, kandi ko bizamufasha gukorera igihugu cye neza. Twategereje ko yavuga iby’Imana turaheba. Ubwo bamwe batashye bumiwe, abandi babyinira ku rukoma, mu gihe abatinyukaga kuvuga beruraga bati : “Twizere ko Musenyeri azamujyana kure ya paruwasi yacu”. Ariko se icyo gihangange gikangaranya bose ni muntu ki? Igitekerezo cyanjye ndakivuga mu ngingo eshatu :
1. Padiri Inyasi Kabera ni muntu ki ?
2. Imyitwarire ya Padiri Inyasi Kabera ;
3 Bimwe mu byerekana ko Padiri Inyasi Kabera yamunzwe n’irondakoko.
Umwanzuro.
1. Padiri Inyasi Kabera ni muntu ki ?
Padiri Inyasi Kabera ni Umututsi w’Umutebo. Yavukiye mu cyahoze ari serire Kibirezi, segiteri Kiranga, Komini Gishoma i Cyangugu. Ubu ni mu Murenge wa Nzahaha, Akarere ka Rusizi. Ise yitwaga Andereya Nyemazi. Uyu musaza utigeze yibagirwa inkomoko ye iciriritse, yaje mu Kinyaga (i Cyangugu) ari umudeyi (umupagasi mu mvugo y’abatari Abanyacyangugu) aturutse ku Gikongoro mu gace ka Gasarenda. Ni yo mpamvu navuze ko Inyasi ari Umutebo. Nyuma yaje gukora ubudeyi (ubupagasi) mu muryango w’umututsi witwaga Gashoma. Gashoma uwo akagira abakobwa bari barakecuriye iwe kubera ubwibone. Umwe muri abo bakobwa witwaga Yuriya (uwari muto mu bandi) yaje gushyingiranwa na Andereya Nyemazi w’umudeyi, asiga bakuru be mu nzu ya se. Abo nabo baje gutwarwa n’abagabo b’abapfakazi aribo : Gishungu ise wa Faustin Twagiramungu alias Rukokoma, na Karuga ise wa dogiteri Francois Nsengumuremyi wigeze kuba ministri w’ubuzima ku bwa perezida Yuvenali Habyarimana. Kumenya aya mateka bifite akamaro, kuko bisobanura impamvu z’imyitwarire ya Padiri Inyasi. Inyasi yari afite ba nyirarume babiri : Mwarimu Benedigito wari umwishongozi cyane, n’umusaza Alegisanderi wari umunyamico myiza. Aba bagabo bombi bari batandukanye cyane, ku buryo mu w’1963 ubwo impinduramatwara yageraga mu Kinyaga, Benedigito yarakubiswe azira kwishongora ku Bahutu. Nyamara Alegisanderi ntibagira icyo bamutwara.
Ababyeyi ba Inyasi rero (Nyemazi na Yuliya) bubakiwe n’umuryango wa Gashoma. Gashoma uwo yari warazanywe mu karere n’Abamisiyoneri, akaba umwarimu w’ikibeho. Iwabo wa Padiri Inyasi batujwe ahitwa ku Kibirezi. Ubwo uwari umudeyi arakeberwa, abona isambu, arubaka, ahinduka atyo umuturage wo mu Kinyaga. Mu by’ukuri bari abantu baciye bugufi cyane, barya bibagoye, ariko bakigirira imico myiza.
Inyasi Kabera yavutse yitwa Kayijuka mu mwaka utazwi, abatizwa irya Inyasi. Amashuri abanza yayize i Rwinzuki mu gihe cy’imyaka icumi (ubundi yari itandatu !), mu mwaka wa cumi ni bwo abarimu bamuhinduriye izina n’imyaka, bamwita Kabera Inyasi. Ubu handitswe ko yavutse mu mwaka w’i 1963 ! Nk’uko bisanzwe, urwitwazo rw’iryo dubura ni politiki mbi y’iringaniza. Wagira ngo Abahutu bose bajyaga mu mashuri yisumbuye. Aha sinifuza ko hagira utekereza ko nshyigikiye politiki y’iringaniza, kuko iringaniza iryo ari ryo ryose, ryaba rikozwe ku buryo bweruye (MRND), cyangwa se bufifitse (FPR), ribuza abantu uburenganzira bwabo. Ariko ndibutsa ko iwacu mu cyahoze ari Komini Cyimbogo hatsindaga abana batarenze cumi na batanu, mu gihe ku ishuri rimwe ry’i Rambura abana bose bajyaga mu mashuri yisumbuye. Ikibazo nticyari iringaniza ry’amoko nk’iry’akarere. Ikindi rero, muri iki gihe, hari “services”nyinshi zo mu Rwanda winjiramo (cyane cyane izihemba menshi !), ugasanga harimo abantu b’indobanure gusa kandi nyamara ngo amoko yaravuye mu ndangamuntu ! Ibyo kera ntibyabagaho. Iringaniza nyakuri riba mu bikorwa ntiriba mu magambo.
Ibi reka mbyihorere ngaruke kuri Padiri Igance Kabera. Yaje gutsinda yoherezwa mu ishuri rya “Tronc commun” i Nyarutovu mu Ruhengeri, mu b’ikubitiro batangije iryo shuri. Amashuri yisumbuye yayarangirije i Mibirizi mu ishuri nderabarezi ENI (école normale inférieure), nyuma aba umwarimu. Yaje kureka ubwarimu yinjira mu iseminari yitwaga iy’Imfura (séminaire des Aȋnés) i Kabgayi yari yarashinzwe na musenyeri André Perraudin, igamije gufasha abasore batari bafite dipolome ya humanité(D 6) kugira ngo baba bakwinjira mu seminari nkuru. Nyuma y’imyaka ibiri, Inyasi yinjiye i Rutongo mu mwaka wateguraga abinjira mu iseminari nkuru. Hari mu w’i 1986. Yahawe ubupadiri taliki le 1/8/1993, yoherezwa gutangirira ubutumwa muri paruwasi ya Mibirizi. Aho ni naho jenoside yamusanze. Iyo jenoside kandi yahitanye mukuru we Nyemazi Inosenti waguye i Kigali, hanyuma mushiki we umwe agwa mu nkambi y’i Nyangezi muri Congo, azize imibereho mibi yo mu buhunzi, kandi yari atwite inda nkuru. Abandi bose bararokotse. Ababyeyi be bapfuye nyuma. Abandi bavandimwe be, umwe ni umubikira, abandi barubatse, umuhererezi wabo, kera witwaga SUGABO, ubu ngo abarirwa mu Banyacyangugu bakize bari i Kigali. Kuba umuryango we wararokotse, kimwe n’indi myinshi yo mu cyahoze cyitwa Komini Gishoma, babikesha ubugwaneza bw’Abahutu baho, bafashe gahunda yo guhungisha no guhisha abaturanyi babo b’Abatutsi, igihe ibitero byaturukaga ahandi byabashakishaga.
Mu kwezi kwa Nzeri 1994, Padiri Inyasi yagiye i Mwezi yoherejwe na Myr Tadeyo Ntihinyurwa kunganira Padiri Apollinaire Ntamabyariro wari ugizwe Padiri mukuru w’iyo paruwasi. Bombi bavuka hamwe kandi baherewe ubupadiri umunsi umwe. Nyuma y’imyaka 2, Padiri Inyasi yagarutse i Mibirizi aje noneho kuba Padiri mukuru. Yahamaze imyaka cumi n’ibiri abana n’undi witwa Fabiyani Kabanda. Kuba bombi barahatinze si uko paruwasi ya Mibirizi yagendaga neza, dore ko icyari kibashishikaje cyari ubworozi bw’inka zabo. Buri wese yari afite ize ! Ahubwo byatewe n’impamvu ebyiri : Nta mupadiri wundi wemeraga kujya kubana na Igance, ariko na Fabiyani Kabanda abandi bose baramwishishaga kubera ubuhezanguni n’ububwa bwe.Ibyo ntawe utabimuziho. Musenyeri yirinze kugira icyo ahutaza, kugeza igihe bombi abakuriye muri iyo paruwasi. Inyasi yoherezwa kwiga i Roma, Fabiyani ajya i Mwezi.
Padiri Inyasi agarutse mu Rwanda amaze imyaka itatu gusa i Roma . Agenda avuga ko atahanye impamyabumenyi ihanitse (licence) mu by’iyobokamana rirebana n’imyitwarire ya kimuntu (théologie morale). Aragenda abwira incuti ze kandi ko icyo yumva yakora ari ukuba umuyobozi (recteur) wa seminari nto ya diyosezi ya Cyangugu iri ahitwa ku Ruganda. Umugambi we ngo ni ukuyishyira ku murongo ngo kuko kugeza ubu yangijwe n’abapadiri b’Interahamwe bayibayemo.Abo ashyira mu majwi ni Rwakabayiza Dieudonné, Murengerantwari Théophile,Fortunatus Rudakemwa, Thomas Nahimana, na Bandorayingwe Joseph. Ngo padiri Roger RUBAKISIBO uyiyobora ubu ntabyo ashoboye kuko ari “agatutsi k’amabwa kandi k’akanebwe » !
2. Imyitwarire ya Padiri Inyasi Kabera
Icya mbere kiranga Padiri Inyasi Kabera ni uko atigeze yemera inkomoko iciriritse ya se umubyara. Igihe cyose ahora ashaka kwiyegeka ku miryango ikomeye. Muri urwo rwego, avuga ko senateri Faustin Munyakabera ari mukuru we, kandi mu by’ukuri nta cyo bapfana na gito. Yiyegeka ku muryango wo kwa Karuga ise wa dogiteri Francois navuze mu kanya, nyamara uretse kuba nyina wabo yarashatseyo, nta kindi bapfana na dogiteri François. Nyina wabo wa Padiri Inyasi witwaga Melaniya si we ubyara dogiteri Francois. Francois yabyarwaga n’undi mugore ukomoka i Nyamasheke mu miryango y’abitwa ba Gasore. Abo nabo ngo ni bene wabo da kuko abarokotse babo ubu bakomeye cyane i Kigali. Ni muri uwo murongo avuga ko Gudura, umugore wa Kamoso Augustin uyu wabaye ministri wa mbere w’amaposita, ari mwene wabo. Gudura nyine akomoka mu miryango y’abo navuze haruguru b’i Nyamasheke. Na none ntiyiyomeka ku muryango wa Rukokoma, kuko Gishungu ise wa Rukokoma yari umuhutu. Muri byose murumva ikimukoresha. Ndi bubigarukeho.
Inyasi kandi yiyumva cyane mu miryango yo kwa ba nyirarume kurusha uko yibona aho ise akomoka (ku Gikongoro) kuko bari Abatutsi b’abatindi.
Icya kabiri kimuranga ni agasuzuguro . Padiri Inyasi Kabera azi gusuzugura pe ! Ibyo bigaragarira mu mvugo zuzuye ubwishongozi, ubwibone n’ivogonyo ; mu buryo yakira abantu cyane Abahutu, no mu minsi mikuru akora iwabo, aho atinyuka akabwira abaturage amagambo asesereza nko kubabwira ngo “Mujye muza murye kandi munywe, ntibizashira” ; “Mwaratwishe ariko ndabona mushonje kuturusha, ngaho nimurye” n’ibindi nk’ibyo. Ku munsi wo gusoza icyunamo cya se (Mutarama 2011), yaratinyutse abwira abantu ati : “Jye Ivanjili inyobora si iya Yezu uvuga ngo ‘Ugukubise urushyi mu musaya umwe ujye umutega n’undi’ nk’uko data yabigenzaga. Abanyakibirezi mubyumve neza ! Jye sinzihanganira ko munkora nk’ibyo mwakoze data. Nzifashisha izi mbaraga mubona aha (kandi koko zari zihari…) zibumvishe”. Twe abari baje kumufata mu kagongo twarumiwe ! Umuntu udashobora kwihumera no mu gihe cy’ibyago ngo ashimire abaje kumuba hafi ?!
Icya gatatu kiranga Padiri Inyasi Kabera ni uburyarya mu mikorere. Padiri Inyasi atandukanye cyane n’abandi, nka Fabiyani Kabanda, ba Aforodisi Kaberuka, kuko atagaragaza umutima we hanze, cyangwa ngo abwire umuntu ibigambo bimusesereza abivuganye uburakari. Nyamara bose abarusha ubugome n’ubutindi, kuko byose abikora yabitekerejeho cyane. Muri make, azi gutega nk’ingwe cyangwa impiri, ku buryo utapfa kurabukwa. Nanone amaherezo biramutamaza nk’uko tugiye kubireba mu ngingo ikurikira.
3. Padiri Inyasi Kabera yanga Abahutu
Hari ukwanga Abahutu ukamenya kujijisha. Padiri Inyasi we ntabishobora pe. Ni umwe muri bene ba bantu bagera ahari Abahutu benshi, bakabura icyo bavuga, ibi byo kubura ubwisanzure n’ubuhumekero. Wagira ngo amazuru y’Abahutu abacura umwuka ! Bahita bahindurirwa, bakabura ibyicaro. Akababaro k’Abahutu ntacyo kababwiye, kuko kuri bo ibikorerwa Abahutu ari ubusa ugereranije n’icyo bakwiye. Ni yo mpamvu Padiri Inyasi adashobora gutekereza cyangwa kurota gufasha cyangwa kugirira neza uwitwa Umuhutu. Kuri we ikiza mbere ni umuryango we, n’abo basangiye ubwoko.
Padiri Inyasi Kabera yagaragaje urwango agirira Abahutu ahantu henshi hanyuranye, ariko dore ah’ingenzi nzi neza :
(1).Padiri Inyasi yishe umusore witwa KABOKO Felix, wavutse 1971,mu cyahoze ari selire Rwinzuki, segiteri Kiranga, komini Gishoma. Uwo musore abyarwa na Bishembegeri Karori. Muti byagenze gute ? Muri 1994, Inyasi afatanije n’umupolisi witwa René mubyara we, bashatse kwica uriya musore ariko baramuhusha .Ubwo yahise yimuka ku Kimicanga ajya kwiturira Kicukiro ya Remera. Aho niho bamusanze mu 1995, maze padiri Inyasi na René bamusohora mu nzu baramujyana, n’ubu ntawe urongera kumuca iryera. Nta gushidikanya ko bamwihereranye bakamukubita agafuni. Umuryango wa nyakwigendera warategereje amaso yaheze mu kirere. Ubu nta munsi wira batavumiye padiri Ignace ku gahera. Nyamara kugeza ubu padiri Inyasi ntabarirwa mu bicanyi, kuko uwo yishe ari Umuhutu. Uko byamera kose padiri Inyasi yari akwiye gusobanura icyo yahoye uwo musore, dore ko benshi bemeza ko nta n’uruhare yigeze agira muri jenoside.
(2).Muri 94, umugi wa Kamembe warasahuwe, uranasenywa. Umwe mu bajandarume babaga kwa musenyeri asahura ipikipiki ya muramu wa Padiri Fabiyani Kabanda. Nibutse ko uwo mujandarume ari we wari wayikuye i Mibirizi, akayigeza mu rugo rwa musenyeri Tadeyo. Nta muntu n’umwe uyobewe ihururu ry’isahura ryakurikiye itsindwa ry’Inzirabwoba. Padiri Inyasi abonye ko musenyeri Tadeyo Ntihinyurwa atishwe hamwe n’abandi basenyeri b’Abahutu, yumvikana na Padiri Fabiyani ngo bazamushinje ko ari we wahaye uwo mujandarume iyo pikipiki kugira ngo bamufunge mu basahuzi nk’umuntu utitaye ku kababaro k’Abatutsi. Ibyo Padiri Inyasi yabyemeje mu rubanza ku mugaragaro n’ubwo bitababujije gutsindwa. Urwo rwango afitiye musenyeri Tadeyo, yongeye kurugaragaraza ubwo i Mibirizi bashyinguraga mu cyubahiro ibisigazwa by’inzirakarengane z’Abatutsi. Umutangabuhamya bahimba irya KANIBALI mwene MUZUKA yashinje musenyeri Tadeyo ibinyoma, avuga ko ngo yaje mu gitero cy’i Mibirizi, Padiri Inyasi na we arabyemeza. Ababyibuka, icyo gihe ubuhamya bwe bwanyujijwe kuri radiyo-Rwanda, ariko twe twari tuhibereye abivuga. Yari azi neza ko abeshya, ariko arabitsindagira, kugira ngo FPR ishyire musenyeri Tadeyo Ntihinyurwa aho yashyize bagenzi be aribo : Myr Visenti Nsengiyumva, Yozefu Ruzindana, Fokasi Nikwigize, Tadeyo Nsengiyumva, na bamwe bo muri Congo n’i Burundi. Imana yakinze ukuboko, Myr Tadeyo n’ubu aracyahumeka. Muri Cyangugu, kugeza ubu Padiri Inyasi ni we washinje ibinyoma musenyeri we ku mugaragaro. Sinjya kuvuga ibyo yakoreye Padiri Laurenti Ntimugura n’abandi.
(3). Padiri Inyasi Kabera yanze gushyingira mushiki we Olive ku muntu w’Umuhutu. Byabaye urubanza rukomeye, bigeza n’aho we ubwe atumiza inama y’umuryango (ba nyirarume, ba nyina wabo na babyara be), kugira ngo bige icyo kibazo. Umwana yaranangiye ahitamo kwishyingira. Padiri Inyasi amaze kubona ibibaye, atangaza ko uwo mushiki we aciwe mu muryango, kandi ko n’uzajya kumusura azacibwa. Si bwo murumuna wa Olive witwa Liberata ahisemo kwigira mu barokore, ndetse na we agashaka ku umusore w’umuhutu ? Nyuma y’imyaka ine, Inyasi yaje kwikura mu kimwaro ashyingira mushiki we. Ibiri amambu, ubwo twajyaga gushyingura se, nabonye uwo mukwe wabo ari we uri gukora byose, dore ko afite n’amafaranga atubutse.
(4). Ibyo yakoreye mushiki we yashatse kubyumvisha na musenyeri Diyedone Rwakabayiza igisonga cy’umwepiskopi wa Cyangugu. Mushiki wa Diyedone witwa Letitsiya yasabwe n’umuforomo w’umuhutu witwa Lewo, Inyasi abyitambikamo. Icyo Padiri Inyasi yitwaje ngo ni uko uwo musore yamubonanye n’interahamwe yitwa Bandetse. Diyedone yanze kwita kuri ibyo bigambo by’inzangano, yanga no kwivanga mu cyemezo cy’umutima cy’abo basore, ashyingira mushiki we. Inyasi abonye bidashobotse, afungisha uwo muramu wa Diyedone, nyuma aza gufungurwa, basanze ari umwere. Diyedone na Inyasi bari barabipfuye, ariko ubu bariyunze, kuko Diyedone ari we ngo wakoze ibishoboka byose kugira ngo Inyasi ajye kwiga i Roma.
(5). Padiri Inyasi Kabera yakubitishije kandi afungisha umugabo witwa Eduwaridi Ndungutse ALIAS Rukeriperu wayoboraga ishuri rya APEMI i Mibirizi. Ibyo yabikoze kugira ngo ashyireho umututsi witwa Jean Pierre kandi utamurushaga amashuri. APEMI ni ishuri ryatangiye mu mahane menshi, igihe cy’umwaduko w’amashyaka mu w’i 1991. Ryatangijwe na Padiri Visenti Nsengumuremyi, afatanije n’ababyeyi bo mu karere, abanyapolitiki babyivangamo. Abari bari muri MRND bashinjaga Padiri Visenti gukorera Inkotanyi. Nyamara Eduwaridi Rukeriperu n’abandi bari muri MDR-Rukokoma, bakamurwanira ishyaka. Ibyo Inyasi yari abizi neza. Nyuma ya jenoside, Eduwaridi Rukeriperu wari muri MDR-Rukokoma, yakoze ibishoboka byose kugira ngo iryo shuri ryongere ritangire, dore ko ryari ryaranasahuwe. Yarishakiye imfashanyo, ararisanisha, abana batangira kwiga. Nyuma yaje gutorerwa kuriyobora kandi koko yari abifitiye ubushobozi. Ibyo ntibyashimishije Padiri Inyasi. Akigera i Mibirizi, icya mbere yakoze ni ukujya i Kigali gushakisha Jean Pierre wari umukada wa FPR. Mbere ya jenoside Jean Pierre uwo yari animateri muri APEMI. Ubwo yamukuye i Kigali ari “humaniste” gusa, amugira dirigiteri wa APEMI. Ubundi ashinja Rukeriperu jenoside ngo no gutoteza abana b’abatutsi biga muri APEMI. Uwo mugabo yarakubiswe, arafungwa, aho afunguriwe yarabaye ikimuga, ajya mu Bapentikoti ngo kuko yumvaga atakwihanganira kongera gusengera muri Kiliziya iyoborwa n’uwamuteje ibyago bingana bityo. Nyuma yaje kwitaba Imana byendeye kuri ubwo bugome bwa Inyasi. Nyamara Inyasi we ntabarwa mu bicanyi kuko ari Umututsi !
(6).Padiri Inyasi Kabera yagiye akoresha irondakoko mu kuyobora paruwasi ya Mibirizi. Ibyo byagaragariye ku buryo bw’umwihariko mu rubyiruko, igihe yashyiraga ku buyobozi uwitwa Karuga (umwuzukuru wa Karuga navuze haruguru). Uwo musore yazaga mu Misa biruhanije. Nyamara ntawasobanukiwe n’uburyo yamurobye, akamugira perezida w’urubyiruko rwa paruwasi ya Mibirizi, akamushyirisha no muri komite ya diyosezi y’urubyiruko. Ubwo Inyasi yarebaga kure, kuko nka omoniye w’urubyiruko mu rwego rwa diyosezi, yumvaga uwo “mwene wabo” ashobora kuzajya hanze mu biterane by’urubyiruko. Icyakora kubera ko yakoraga ibyo atemera, Karuga yaje kubivamo, ashinga irye dini, ubu sinzi iyo yarengeye.
(7). Padiri Inyasi KABERA ni wa muntu wabonaga abana bari gukina akavuga ngo “dore abana b’abacikacumu bari gukina n’ibindi bintu ntazi ibyo ari byo”. Inyasi ni wa wundi uhura n’umupadiri cyangwa undi muntu wihaye Imana, agasesemwa, akareba hirya cg. agahindura iyo yajyaga kugirango bataramukanya.
(8).Nk’uko nabivuze haruguru, Padiri Inyasi biramugora gukorana cyangwa se gukoresha Abahutu. Muri urwo rwego, aho ageze hose akahasanga umukozi w’umuhutu, ahita amwirukana. Ariko si nawe wenyine, Mibirizi yaragowe : Nyuma ya jenoside ntiwashoboraga kubona umukozi n’umwe wakoraga mu gipadiri, mu kibikira, mu ivuriro (dispensaire) no mu kigo mbonezamirire (centre nutritionnel). Abayoboraga izo “services” – kandi bari Abihayimana – bari barashyizemo bene wabo gusa….. Bitera kwibaza : Kuki Ivanjili bigisha y’urukundo, itabigisha gukunda bose ? Kereka niba baragiye gushakayo amaronko no gukiza bene wabo.
Ubu bwo Padiri Inyasi aje avuga ko yize, ejo mu gitondo azaba ayobora diyosezi, ubundi yirundeho bene wabo, abapadiri b’Abahutu abohereze ngo kwigisha bene wabo iyo mu giturage. Kiliziya wagorwa!
Umwanzuro
Kiliziya gatolika yo mu Rwanda yahuye n’ibibazo byinshi, ariko kandi akataraza kari inyuma. Iyo witegereje uburyo bamwe mu barwanira gufata imyanya yo hejuru ari abantu b’abahezanguni, mu gihe bagenzi babo bamwe baborera mu buroko, akagerageje kuvuga kagacecekeshwa, abafite uburyo bagasimbukira mu mahanga, bitera kwibaza. Muri abo bahezanguni hagiye kwiyongeraho Padiri Inyasi Kabera, umwe mu basinze insinzi, kandi rwose ufite amaraso ku biganza bye. Jye nk’umukristu w’i Mibirizi, icyo nisabira Musenyeri ni uko uriya mupadiri yamugira inama yo guhinduka, byakwanga akamushinga imirimo itamuhuza n’abakirisitu. Ariko mbere y’uko agirwa inama, Inyasi nawe nagiririre Imana yamutoye, arekere aho gutoteza abandi, kuko niba yumva ubutorwe bwe, akwiye kwiyibutsa ko atahamagariwe irondakoko, kandi ko amaherezo azabibazwa imbere y’Imana. Ikiruta byose ariko , mbere y’uko agira ubutumwa atangira , Padiri Ignace niyegere uriya muryango yiciye umwana w’umusore, w’umuturanyi, bigorore! Twizere ko imyaka amaze hafi ya Papa hari icyo yamuhinduyeho.
Tugire amahoro.
Umukrisu wo muri paruwasi ya Mibirizi


text:
Ni hehe imiterere yimiterere yimashini icapura yerekana?Mu cyiciro cy’iterambere ry’ubukungu bwihuse mu Bushinwa, ukuvuguruzanya hagati y’iterambere ry’ubukungu, kwanduza ibidukikije n’ifaranga ry’ibiciro bigenda byiyongera, ariko uku kwivuguruza ntabwo kwivuguruza.Mu nganda zicapa cyane, icapiro ryicyatsi rirakunzwe cyane.Muburyo bwo gukomeza kunoza ibikoresho byinshi byo gucapa, nigute imashini icapa flexographic ishobora kugira inyungu mukuzigama ibiciro no kugabanya umwanda?
Isahani ya plaque ya flexografiya isanzwe ihura neza nibikoresho byo gucapa.Kubwibyo, icyapa cyo gusohora icyapa gikenera gusiba wino hejuru yuruziga hamwe na scraper mbere yuko inkingi isohoka ya groove ihuza nibikoresho byacapwe, hanyuma ugahindura wino mumwobo ucometse kuri substrate ukoresheje kanda ya kanda hanyuma igikorwa cya capillary yibikoresho byo gucapa.Imashini nyinshi yihuta cyane ya flexographic imashini ni ingoma zo gukomeza gucapa.
Muburyo bwo kwitegura, umuzingo ushyutswe mumazi ashyushye, hanyuma ushyire mumuti wa chloric acide kugirango ukureho chromium na rust.Noneho kwoza, isahani ya nikel kumuzingo wicyuma, isahani yumuringa ihamye hamwe na zinc isa kumurongo wa aluminium, hanyuma uhageze kumunsi umwe.
Gutezimbere ibikoresho byinshi birashobora kugabanya umwanda.Gukoresha amavuta yimboga aho gukoresha lisansi nkibishishwa, gukoresha tekinoroji ya wino ishingiye kumazi bizagabanya umwanda wibidukikije, kandi gukoresha ibikoresho byangiza bidahumanya aho gukoresha ibishishwa bihari nuburyo bwiza.
Nibihe bintu biranga imashini itanga amakuru?Imashini ya Flexographic, nkimashini yingenzi yo gucapa, ifite porogaramu nziza mubikorwa byinshi.Ni ibihe bintu biranga imiterere ya pressographic?
1. Amashanyarazi ya plaque ya silike hamwe na anilox ya roller yubatswe, ituma isahani yo hejuru no hepfo yoroshye, byoroshye, byoroshye kubika, sisitemu yo hejuru, kandi ifite imikorere y "ihinduka ryihuse".
2. Gupakurura kwakirwa bifata ukuboko gukubye kabiri imyanya izunguruka umunara wo gutandukana, ifite imikorere yihuta-idahagarara.
3. Ifuru yumisha ifata ubwoko bwimyuka itaziguye, hamwe no gutakaza umwuka muto kandi neza.Ifuru ifite imiterere mishya irashobora kumenya ikoreshwa rya kabiri ryingufu zubushyuhe kandi igenzurwa na sisitemu yubushyuhe burigihe.
4. Sisitemu yo gufunga ibyuma bibiri bifata ibyuma bifata ingamba zo kugabanya kwanduza ibidukikije, koroshya isuku byihuse, no kugabanya igihe cyo guhindura wino nigihe cyo guhagarika.Igikoresho cya scraper gikandamijwe kandi icyumba cya wino gifunze.Ifite imirimo yo kuzunguruka no gusenya byihuse, bifasha gusukura no gusimbuza ibyuma na wino.
5. Ikibaho cyerekana imiterere kandi ntabwo byoroshye guhindura.
6. Hagati ya silinderi yo hagati ikoresha uburyo bubiri bwurukuta hamwe na sisitemu yo kuzenguruka yubushyuhe bwamazi kugirango ubushyuhe bwo hejuru bwubuso bwa silinderi buhoraho kandi birinde kwaguka kwinshi kwa silinderi;Igikoresho cyo gufata feri cyakoreshejwe kugirango gikore neza.
Mubikorwa byo gucapa nyirizina, ibintu bigira ingaruka kuri brush ya progaramu yihuta ya flexographic press niyi ikurikira:
1. Mugihe gihamya, byanze bikunze, imashini ya laser ikoreshwa muguhamya, kandi ubunyangamugayo bumwe buri hagati ya 0.01-0.1mm.Ariko, kubera firime zitandukanye zikoreshwa, amakosa amwe nayo azagaragara.
2. Bitewe nibibazo byubuhanga bwo gukora impapuro, ubwiza, ubunini nuburyo bwimpapuro zimwe zakozwe ninganda zitandukanye.
3. Nyuma yo gucapa, intambwe ikurikira ni ugukata ibintu byacapwe ukoresheje impapuro.Iyo gukata ibicuruzwa byarangiye, kubera ikosa ryumukata ubwaryo, ikosa nyuma yo guca ibicuruzwa byarangiye nabyo bibaho bifatika.
4. Kunanirwa kwihuta kwa flexographic itangazamakuru.Imwe irenze neza, indi ni ibara rya wino.
Igihe cyo kohereza: Apr-15-2022


text:
Amajyaruguru: Barashima iterambere Umuganda ukomeje kubagezaho
Mu Turere twose tugize Intara y’Amajyaruguru, abaturage bakomeje kwishimira uko umuganda ugira uruhare mu kuzana impinduka ku bibazo bibugarije, bityo bakagenda bagera ku iterambere.
Kuri uyu wa Gatandatu tariki 26 Kanama 2022, abaturage b’Intara y’Amajyaruguru bifatanyije n’Abayobozi, mu muganda wibanze ku kubakira imiryango itishoboye no kurwanya isuri mu duce turimo n’utw’amanegeka.
Guverineri w’iyo Ntara, Dancille Nyirarugero, wari kumwe n’Umuyobozi wa Polisi mu Ntara y’Amajyaruguru, CSP Francis Muheto, bifatanyije n’abaturage bo mu Karere ka Burera, mu muganda wabereye mu Kagari ka Kidakama, Umurenge wa Gahunga. Bifatanyije mu gikorwa cyo kubakira imiryango itatu itishoboye, itagiraga aho kuba.
Mukarusagara Esperance, umubyeyi wubakiwe inzu, akaba yabagaho yari asembereye mu nzu y’ibyatsi, aho yayibanagamo n’abana be bane yishimiye icyo gikorwa.
Yagize ati "Nabaga mu kazu gatoya nari naragerageje kugondagonda k’ibyatsi. Kubera kutagira ubwinyagamburiro njye n’abana banjye, njye n’abakobwa batatu, twayiraragamo tugerekeranye, umwana w’umuhungu akajya gusembera mu baturanyi, bakamutiza uburyamo. Bwari ubuzima bugoye kuko no kubona icyo kurya, binsaba kujya guca incuro, nacyura nk’amafaranga 1000, akaba ariyo turarira, hakaba n’ubwo tubibuze. Urumva rero umuntu ubona ibyo kurya agowe gutyo no kwiyubakira byari nk’inzozi".
Ati: "None dore banyubakiye inzu nziza. Igiye kumbera amasaziro meza cyane. Muri macye, nishimye cyane, mbese ndumva naguruka nkiterera mu kirere ni uko ntafite amababa. Ibyishimo mfite ubungubu ntewe n’iyi nzu ubuyobozi bwaje kunyubakira ntabwo nababwira uko bingana kuko birandenze. Paul Kagame we mubyeyi ukomeje kutuzahura, akaduha iri terambere, aragahora ku ngoma".
Abaturanyi ba Mukarusagara, na bo bahamya ko yari uwo gufashwa koko
Nyiraneza Consolata, yagize ati "Uriya mubyeyi yari uwo kubakirwa kuko yari habi, hateye inkenke n’impungenge. Kariya kazu yabagamo kari akaruri karutwa n’igikoni, kuko kari ka nyakatsi, ku buryo natwe nk’abaturanyi be, twahoranaga ubwoba nk’igihe cy’imvura nyinshi ko imutembana. Ni uko nta bundi buryo twari dufite bwo kumurwanaho ngo tumwubakire, ariko mu by’ukuri yari ateye impuhwe. Ubuyobozi bwacu rero bwatekereje kumukiza kariya gahinda k’imiturire idahwitse, bukazana uyu muganda hano, tukaba dufatanyije nabwo kumwubakira, turabushimye cyane".
Guverineri Nyirarugero, yibukije abaturage ko gahunda zose bashyiriweho harimo n’umuganda, ari izigamije kwihutisha iterambere ry’umuturage n’Igihugu, bityo ngo bakwiye kujya bazitabira kandi bakazigira izabo.
Yabasabye kwirinda inkomyi izo ari zo zose zatuma izo gahunda zitagera ku ntego. Muri zo harimo gukumira ikoreshwa ry’ibiyobyabwenge na magendu, bikomeje kugaragara mu Turere, cyane cyane utwegereye igice cy’umupaka uhuza u Rwanda na Uganda.
Yagize ati "Iyi nenge tugifite ya magendu n’ibiyobyabwenge, birakwiye ko mwe nk’abaturage mufata iya mbere mu kuyikumira no kuyanga burundu, kuko icyo Umukuru w’igihugu cyacu ashyize imbere, ari uko umuturage abaho atekanye, afite ubuzima bwiza kandi ateye imbere. Ibyo rero ntibyashoboka mu gihe tugifite izo nenge zidusiga icyasha. Koko mwakomeza gushyigikira ko tumwitura kwishora mu bitwangiriza ubuzima? Turabasaba ngo ibyo biyobyabwenge na magendu mubyamagane, kuko bica intege iterambere twifuza".
Mu bindi yabakanguriye ni ukugira umuco w’isuku, yaba iyo mu ngo, ku mubiri n’iyibikoresho bifashisha mu ngo ari nako barwanya ikibazo cy’imirire mibi.
Yanabibukije gukomeza kwitabira n’izindi gahunda, zirimo no gutanga amakuru nyayo arebana n’igikorwa cy’ibarura, gikomeje kubera hirya no hino mu gihugu.
Mu Karere ka Burera, umuganda wanahujwe no gusoza icyumweru cyahariwe Umujyanama, aho mu Mirenge yose igize aka Karere, Abagize Inama Njyanama kuva ku rwego rw’Akarere n’Imirenge yose, bifatanyije n’abaturage mu muganda; ndetse uba n’umwanya wo kubasobanurira uruhare rw’abajyanama b’Akarere n’Imirenge, inshingano zabo.
Mu Karere ka Musanze
Umuganda wibanze ku kurwanya isuri mu Mudugudu wa Rungu, Akagari ka Kabirizi mu Murenge wa Gacaca, aho Umuyobozi w’aka Karere, Ramuli Janvier, yifatanyije n’abaturage kurwanya isuri ku butaka buri ku buso bwa Ha 25.
Abahakorera imirimo y’ubuhinzi, bagaragaza ko bari bakeneye imbaraga mu gushyiraho ingamba zituma ikibazo cy’isuri kigabanya umurindi, byaba na ngombwa kigacika muri ako gace, ari na byo byibanzweho muri uyu muganda, hacukurwa imirwanyasuri mu mirima yaho.
Mu Karere ka Gakenke
Umuganda wabereye mu Mudugudu wa Bukwera, Akagari ka Va, mu Murenge wa Muyongwe, aho abaturage bifatanyije n’Umuyobozi w’Akarere ka Gakenke, Nizeyimana JMV, wari kumwe n’inzego zitandukanye muri ako Karere, aho bacukuye imirwanyasuri mu mirima y’abaturage, mu rwego rwo gukumira isuri, cyane cyane muri iki gihe kibura iminsi micyeya ngo igihe cy’imvura kigere.
Mu Karere ka Rulindo
Umuganda wibanze ku kurwanya isuri ku musozi wa Burambi, usanzwe ukorerwaho ubucukuzi bw’amabuye y’agaciro. Uyu musozi uherereye mu Murenge wa Ntarabana, abitabiriye icyo gikorwa, bifatanyije n’umuyobozi w’aka Karere Mukanyirigira Judith hamwe n’inzego zirimo n’izishinzwe umutekano.
Mu Karere ka Gicumbi
Abitabiriye umuganda bibanze ku kwagura umuhanda uhuza akagari ka Shangasha n’aka Nyabishambi. Uyu muhanda abaturage bakaba barawifuje kuva kera, kugira ngo uborohereze mu buhahirane.
Abaturage ubwabo, biyemeje kugira ubutaka bigomwa, kugira ngo ubashe kwagurwa, habe nyabagendwa, babone uko bahahirana.
Umunyamabanga Nshingwabikorwa w’Intara y’Amajyaruguru , Dr. Mushaija Geoffrey, akaba ari we wifatanyije n’abaturage b’aka Karere.


text:
Isomo rya 1: Igitabo cy’Ivugururamategeko 26,4-10
Umuherezabitambo azakwakira cya cyibo, agitereke hasi imbere y’urutambiro rw’Uhoraho Imana yawe. Nuko uvugire imbere y’Uhoraho Imana yawe, uti «Sogokuruza yari Umwaramu wagendaga yangara, asuhukira mu Misiri; aba yo ari umusuhuke, ari hamwe n’abantu bake cyane bari bamuherekeje. Arahororokera, aba imbaga ikomeye, ifite amaboko kandi itubutse. Ariko Abanyamisiri batugiriye nabi, baduhindura abatindi, banadukoresha ku gahato imirimo y’ubucakara iruhanyije. Nuko dutakira Uhoraho Imana y’abasokuruza bacu. Uhoraho na we yumva imiborogo yacu; areba ukuntu twari indushyi, turi mu kaga, kandi tunashikamiwe. Maze Uhoraho adukuza mu Misiri imbaraga n’umurego by’ukuboko kwe; abigira kandi agaragaza ibikorwa bikanganye, n’ibimenyetso n’ibitangaza. Atugeza aha hantu, aduha iki gihugu ari igihugu gitemba amata n’ubuki. None dore nzanye umuganura w’ibyeze mu butaka wampaye, wowe Uhoraho.» Uzabitereke hasi imbere y’Uhoraho Imana yawe, wuname imbere y’Uhoraho Imana yawe.
Isomo rya 2: Ibaruwa Pawulo Intumwa yandikiye Abanyaroma 10,8-13
Bavandimwe, ni ukuvuga iki se ahubwo? «Ijambo rikuri bugufi cyane, riri mu kanwa kawe no mu mutima wawe.» Iryo jambo ni iry’ukwemera twamamaza. Kuko niba wamamarisha umunwa wawe ko Kristu ari Nyagasani kandi ukemera mu mutima wawe ko Imana yamuzuye mu bapfuye, uzarokorwa. Nuko rero umuntu yemera n’umutima bikamuha ubutungane, yakwamamarisha umunwa bikamuha uburokorwe. Kuko Ibyanditswe bivuga ngo «Umwemera wese ntazakozwa isoni.» Nta tandukanyirizo rero hagati y’Umuyahudi n’Umugereki: Nyagasani ni umwe kuri bose, akungahaza abamwambaza bose. Kuko «umuntu wese uzambaza izina rya Nyagasani, azarokorwa.»


text:
Ijambo Perezida Habyarimana yavugiye muri mitingi yo mu Ruhengeri tariki 15 Ugushyingo 1992.
Ndakeka ko hasigaye gusa ibyo gushima ni ibyo gusezera. Nkaba mpagurukijwe no kugira ngo mbashimire mwese uko mwaje kwizihiza ibiroli uyu munsi (… inaudible, amashyi). Bajyaga bambwira bati kuba rero utajya muri mitingi ya MRND ngo wirebere, bati ni umunsi mukuru. (amashyi, rires dans la foule). None ndabibonye rwose koko. Icyakora njye sindatangira kujya muri mitingi (… inaudible) impamvu gusa nuko nanze guca ku rugo.
Birasanzwe (amashyi), birasanzwe, muzi ko ntuye hirya ahangaha, abana bavuze bati turashaka kujya kuramutsa Nyogokuru, ngeze hano mbona hateraniye abantu none (inaudible). Iyo unyuze ku rugo ugasanga hari abantu benshi, kenshi baba bateretse, ntiwagenda… ubundi mu kinyarwanda birasanzwe ( inaudible ) ntawe unyura ku rugo.
Ninjira hano, ninjira numvise ikintu, numvise noneho impamvu ba bandi batinya amatora. Ngaho rero niba ngo baratsinze, baratsinze, ngo ariko ntibashaka amatora. Icyakora numvise impamvu badashaka amatora koko. Maze rero amagambo yanjye ni ayo gushima, nkabanza gushima abashinzwe ishyaka hano mu Ruhengeri, ngashimira Dogiteri Bizimungu uhagarariye ishyaka hano mu Ruhengeri, ngashimira abamufasha muri biro politiki, ngashimira abamufasha muri biro ya perefegitura, abamufasha muri Comité préfectoral, ngashimira namwe mwese mushyigikiye ishyaka rya MRND, ishyaka ry’amahoro, ishyaka ry’ubumwe, ishyaka rishyigikiye amajyambere. (amashyi, impundu)
None ndasaba rero abayobozi b’ishyaka ryacu mu maperefegitura yose ko bakwegera abaselire bo hasi, ko bakwegera abarwanashyaka bacu bo hasi, bakaganira nabo; ko bakwegera abahinzi borozi. Nkunda kuvuga ko igiti atari amashami gusa, ahubwo icya ngombwa ku giti ni imizi ihamye, igaburira icyo giti. ( amashyi ). Abagize iyo mizi rero... iyo mizi ni abahinzi-borozi. Mubegere muganire nabo, mwumve uko bahumeka; mubegere mwumve ingorane bafite; mubegere igihe bishimye, mubegere igihe bafite ibyago, ni bwo ishyaka ryacu rizarushaho gukomera. Nkaba nsabye rero abayobozi mu nzego zose kwegera abahinzi-borozi bagakorana nabo. Abahinzi borozi ni ryo shyaka ryacu, nibo Barwanashyaka bacu.
Amagambo nakongera ho uyu munsi ni ukubasaba mwese, barwanashyaka ba MRND ko mwashyigikira umutekano. Umutekano uhangayikishije Abanyarwanda bose muri iki gihe. Ndabasaba rwose kugaragaza ko MRND ishyigikiye amahoro ko ishyigikiye umutekano. Ndasaba ariko n’abagomba gutahura abo bagizi ba nabi ko batakwihisha inyuma y’ibigambo ngo ni Interahamwe, ngo ni MRND, cyangwa se abandi bashaka kubigerekaho. Nibashake abo bantu koko. Nibo bafite ba OPJ, nibo bafite ba Substituts; nk’uko byavuzwe nibo bashinzwe iperereza. Nibashake abo bantu. Koko bararebye basanga imvururu ziba i Gitarama, basanga ari Interahamwe koko? (Rires, amashyi). Bararebye mu Bugesera, abantu barafunzwe, barafungurwa, ngo anketi zirabaye! Izo anketi zibahe? Nibazishyire hanze zigaragare. (amashyi). Abafunzwe ku Kibuye basanze harimo Interahamwe? (Ntayo, s’exprime quelqu’un dans la foule). Ariko barakomeza ngo turi muri anketi, turakora anketi, turakora anketi ; izo anketi ni bazigaragaze. Niba batazigaragaje ni ukuyobya uburari. Ubwo ni uko basanze harimo abo bashaka kurengera. (Rires dans la foule, amashyi ). Mbese ni nka wa mushimusi w’inka : ngo abashimusi b’inka bagiye kwiba nijoro maze bagenda bakoma ku myugariro, nyir’inka arabyuka arabatesha, abirukaho, abaturanyi baramutabara. Ba bajura babonye bagiye kubafata, bari ku musozi bafata ikibuye bagihirika mu masaka, noneho bakoma akamo ngo ngabo nimubakurikire ; ngo ngabo ngabo ! (Rires dans la foule). Abaje gutabara bakurikira cya kibuye mu masaka (Rires dans la foule). Naho abajura bikinze ku nsina basigaye mu mpinga. Ni aho bashaka kutujyana. Izo anketi nibazigaragaze turebe abagome abo aribo, turebe abica abantu muri Nyabikenke ; turebe abashenye amazu muri Kibuye, turebe abateze za mines muri Cyangugu. Se ko bafashwe bakabyivugira, aho bava n’amashyaka balimo, ibyo barabihishira iki ? (Rires amashyi )
Dushyigikiye rero umutekano ; abashinzwe iperereza barikore ; abashinzwe guhana bahane ; inkiko zikore, nibwo amahoro azagaruka mu Rwanda. Twumvise abahagarariye abavuye mu byabo ukuntu baruha ; kandi njye narabasuye ndabazi jyewe ubwanjye. Turashaka rwose ko amahoro yagaruka mu Rwanda. Niyo mpamvu dushyigikiye iriya mishyikirano ibera Arusha. Birirwa bavuga ngo MRND ntishyigikiye imishyikirano. Yabyerekana ite kugira ngo yerekane ko ishyigikiye rwose imishyikirano ? Nanjye ubwanjye mu izina rya MRND, mvuga ko MRND ishyigikiye imishyikirano (amashyi). Nanjye ubwanjye ndayishyigikiye kugira ngo izatugeze... itugeze ku mahoro koko. Ariko amahoro si impapuro, amahoro ni ku mutima wawe. Amahoro azaza ari uko Abanyarwanda bumvise koko ko uwagiye kubavugira Arusha yabavugiye ibyo bashaka, ko atavugiye ishyaka iri n’iri. Ko yabavugiye ahubwo ibyo bumvikanyeho muli Guvernoma. Nicyo tumusaba. Ntagende afindafinda ibintu ngo yazanye urupapuro ngo ubwo azanye amahoro. Amahoro si urupapuro. (amashyi n’impundu). Turasaba abajya Arusha kugenda bahagarariye Abanyarwanda, turasaba abajya Arusha kugenda bavuga ibyo Guvernoma yumvikanyeho. Kugenda bavuga ibyo abaministre bumvikanyeho mu nama yabo.
Naho abakuwe mu byabo n’intambara, ndasaba abanyarwanda ko bakomeza kubafasha. Bakabashyigikira. Njye ndifuza rwose, icyo gitekerezo cyaratanzwe kandi ni MRND yagitanze, ndagira ngo mugishyire kandi mugishyire mu bikorwa. Ko bariya bana bari muri biriya bigo by’impunzi, biriya bigo by’abavanywe mu byabo, bariya bana cyane cyane b’imfubyi, ko twabafasha. Ndiyemeza ko buri munyarwanda wumva yishoboye, afashe umwana akamurera, kugeza igihe iyi ntambara izarangirira, ndakeka ko abo bana batakomeza kunyagirwa. Ubu murabona ko ari igihe cy’imvura, ko batakomeza kunyagirirwa hanze.
Numvise ikiganiro batugejejeho ejobundi ukuntu abo bavuga ukuntu abana bari muri ibyo bigo, abana mu mashuri primaire yo muri ibyo bigo badafite aho bicara, badafite n’ikaye bandikamo. Birababaje. Dukomeze tubafashe. Ndasaba rero Abanyaruhengeri, ndasaba Abanyarwanda bose, mu ma perefegitura yo hirya no hino, ko buri wese yareba umwana yafata. Birabaje, dukomeze tubafashe. Njyewe ubwanjye nkaba nsabye perefe wo mu Ruhengeri, nkaba nsabye perefe w’i Byumba, ko yabarura abana bali muli école primaire biga muli ibyo bigo, nkazabashakira njyewe ubwanjye amakaye. (amashyi, impundu).
Maze rero amagambo yanjye yari ayo gushimira ; amagambo yari ayo gusezera. Nanze rwose guca ku rugo. Naho ubundi mitingi ntiziratangira ku giti cyanjye. Igihe zizatangirira nzatuma ku Nterahamwe maze tumanuke rwose. (amashyi). Niyo mpamvu nsaba Secrétariat National, niyo mpamvu nsaba Umunyabanga mukuru wacu, kwumvikana n’abacuruzi kugirango dushake ibitambaro by’Interahamwe (amashyi, impundu), kuko Interahamwe iyo ziri mu mwambaro wazo ziraberwa koko. (amashyi). Barambwiye ngo icyo gitambaro cyahenda, ariko nticyahenda kurusha imyenda tugura. Nibashake imyambaro y’Interahamwe zambare, zigaragare. (amashyi, impundu ).
Amagambo yanjye ni ayo, ni ayo kubashimira mwese ukuntu mwanyakiriye, ukuntu mwateguye iminsi mikuru yose, ibirori byose twabonye, amagambo yose yavuzwe; gushimira abashinzwe ishyaka rya MRND hano mu Ruhengeri, gushimira abarwanashyaka ba MRND hano mvuga nti mukomere, icyangombwa ni ugutsinda amatora kandi tuzayatsinda koko kuko muhagaze neza hirya no hino mu ma perefegitura (amashyi, impundu).
Igihe rero nikigera, nzabatumaho mwese (Uzajye uhora uza, s’exprime quelqu’un dans la foule), nzabwira Interahamwe nti tujyane. Barambwiye ngo ni ujya kwiyamamaza uzajyana abasirikare bawe ngo kugira ngo ari bo bakwamamaza; ni iyo banyamamaza hari icyo se? (Rires dans la foule). Ariko nzi ko abazanyamamaza cyane ari Interahamwe kuko turi kumwe. (amashyi, impundu).


text: Izina Mens Imyenda Yimikino Gushiraho Amahugurwa Yiruka Yimyitozo Yumukino wawe Hoodies Cool Uruganda rukonje MOQ 100 set Size S, M, L, XL, 2XIbikoresho byabigenewe 65% Impamba 35% Ibara rya Polyester Ibara 6 kugirango uhitemo, igomba kuba ibara 1 ibyateganijwe.Ikindi kandi ushobora guhitamo amabara Ubwoko bwa tracksuits kubagabo, ikositimu ya siporo yabagabo, ikirango cyabigenewe abagabo imyenda ya siporo, imyenda yimyitozo yabagabo, ikositimu yimikino, imyenda yimikino yabagabo, uruganda rukora siporo, imyenda mike ya tracks, imyenda ihendutse, uruganda rwabagabo, wongeyeho ubunini. ..


text:
Ese Bibiliya yamfasha kugira umuryango wishimye?
Icyo Bibiliya ibivugaho
Yego. Dore urugero rw’inama zirangwa n’ubwenge zishingiye kuri Bibiliya, zafashije abagabo n’abagore babarirwa muri za miriyoni kugira umuryango wishimye:
Mushyingiranwe mu buryo bwemewe n’amategeko. Isezerano abantu bagirana ryo kubana akaramata bagashyingiranwa mu buryo bwemewe n’amategeko, ni ryo rufatiro rwo kugira umuryango wishimye.—Matayo 19:4-6.
Mujye mugaragarizanya urukundo kandi mwubahane. Ibyo bikubiyemo gufata uwo mwashakanye nk’uko nawe wifuza ko agufata.—Matayo 7:12; Abefeso 5:25, 33.
Mwirinde amagambo akomeretsa. Jya uvugisha neza uwo mwashakanye, nubwo haba hari ikintu gikomeretsa yagukoreye cyangwa yakubwiye (Abefeso 4:31, 32). Nk’uko Bibiliya ibivuga mu Migani 15:1, “gusubizanya ineza bihosha uburakari, ariko ijambo ribabaza ribyutsa umujinya.”
Ntimugahemukirane. Uwo mwashakanye ni we wenyine ugomba kugaragariza urukundo rwihariye kandi akaba ari we wenyine mugirana imibonano mpuzabitsina (Matayo 5:28). Bibiliya igira iti “ishyingiranwa ryubahwe n’abantu bose, kandi uburiri bw’abashakanye ntibukagire ikibuhumanya.”—Abaheburayo 13:4.
Mujye muhana abana banyu mu rukundo. Mujye mwirinda kubarera bajeyi, ariko nanone mwirinde kubasharirira.—Imigani 29:15; Abakolosayi 3:21.


text:
KU WA 5 W’ICYA 16 GISANZWE A, 24/07/2020
Amasomo: Yer 3, 14-17; Ind: Yer 31, 10, 11-12ab, 13; Mt 13, 18-23
Imana Data Ushoborabyose akoresha abahanuzi agakomeza amizero y’umuryango we. Ni uko byagenze mu gihe cy’Umuhanuzi Yeremiya. Agace twumvise kanditswe nyuma y’isenyuka rya Yeruzalemu. Ingoro yaratwitswe Ubushyinguro bw’Isezerano buratokombera abantu bajyanwa bunyago.
Zimwe mu mpamvu zateye ako kaga ariko, ngo ni ukwirarika kw’abami n’abatware. Bakomeje gushyigashyiga ibigirwamana kandi bivumbura ku Mwami wa Babiloni. Yeremiya yatangaga inama yo guhigika ibigirwamana no kugenza make kugira ngo Nabukodonozoro atabashahura. Nta n’umwe wamuteze amatwi. Abashumba bose ba Isiraheli bavuniye ibiti mu matwi kugeza ishyano ricitse umurizo.
Cyakora byose ntibyarangiye. Yeremiya arahumuriza igihugu cyose. Akomeza kubashishikariza kwisubiraho bakagarukira Imana. Arababwira ko Uhoraho azabaha abashumba banogeye umutima we. Abo ni abamuragirira bafite ubushobozi n’ubwitonzi.
Abashumba babereye umutima wa Nyagasani, ni ba bandi bihambira ku gushaka kwe bakirinda kuba ba Nyamujyiyobijya. Ni ba bandi batoza abo bashinzwe kuzirikana Ijambo ry’Imana no kurikomeraho. Abashumba bashoboye, ni abarinda intama bashinzwe kwigarurirwa n’ibirura. Abo bashumba bitonda bagashishoza ni abirinda kunywana n’umugenga w’isi y’umwijima. Abo bashumba bafite ubwenge, baragororotse. Bafite ubutwari bwo kuba bakwitangira abo bashinzwe kugeza ku ndunduro. Abo bashumba bitonda bagashishoza bayobora umuryango w’Imana mu ihirwe. Imana rero itanga Isezerano ryo kuzaha umuryango wayo bene abo bashumba bafite igihagararo. Bazamurangamira birinde kudagadwa. Bazakomera birinde kudigadiga nk’urubingo rw’inkenekene.
Abashumba bahagaze bwuma, ni bo bazafasha ikoraniro gukura mu kwemera, ukwizera n’urukundo. Abayoboke bihagarariye iruhande rw’inzira, abashumba beza bazabakebura binjire mu nzira irimo ubarinda kurindagira. Bazava iyo baguye batsinde Sekibi ihora ishaka kubakuramo Ijambo babibwemo. Abashumba bakomeye bazafasha imitima y’urusekabuye kuvomererwa ihinduke nk’igitaka cyiza imbuto ishoramo imizi. Abashumba badakina mu bikomeye, ni bo bazavana imbuto mu mahwa zaguyemo, ibitovu n’amahwa babihigike bityo imihibibikano yindi yigizweyo maze roho zihugukire Ijambo ry’Imana. Abashumba beza baberewe bazaba intangarugero mu kwera imbuto nyinshi kandi nziza.
Dupfukame dusenge, dusabe Imana Data Ushoborabyose agwize abashumba nyabo hirya no hino ku isi. Iyi si itere imbere abayituye bagire amahoro nyayo.
Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza, Kirisitina, Kirisitiyana, Sarubeliyo Malufu (Makhlûf), Baluduwini, Borisi na Gleb bahowe Imana, Yozefu Ferinandezi wahowe Imana, Abahire Mariya Pilari, Tereza na Angela bahowe Imana, badusabire kuri Data Ushoborabyose.
Padiri Cyprien Bizimana


text:
Ni ikarita ikomatanyije kuko ishobora gukoreshwa muri serivisi zitandukanye zirimo kwishyura urugendo kuri bisi, Yego Motors na Yego Cabs, guhererekanya amafaranga kuko yakoreshwa mu kwishyura ibicuruzwa no kubikuza amafaranga ku cyuma cya banki (ATM).
Nubwo ari bwo itangiye gukoreshwa mu Mujyi wa Kigali, ntabwo ari nshya kuko isanzwe ikoreshwa mu Mujyi wa Musanze guhera mu kwezi kwa mbere uyu mwaka.
Izi karita zikorwa n’ikigo cyitwa Centrika binyuze mu ishami ryacyo ryiswe SafariBus. Kuri ubu yatangiye gukoreshwa ku modoka zo mu byerekezo bya Nyabugogo-Gikondo-Bwerankori na Kimironko-Gikondo-Bwerankori aho Yahoo Car Express iri gukorera kugeza uyu munsi.
Ubuyobozi bwa Centrika bwakoze iyi karita buvuga ko imvano y’igitekerezo ishingiye ku masomo yatanzwe na Covid-19, yagaragaje ko abantu badakeneye kujya bagendana amafaranga mu ntoki bijyanye n’icyerekezo cy’u Rwanda cyo kwimakaza ikoranabuhanga mu kuyahererekanya.
Umuyobozi Mukuru w’ikigo cya Centrika Ltd, Karasira Willy Claude, yabwiye IGIHE ko umushinga wo gukora izi karita wari mu rwego rwo gukemura ibibazo byari mu bwikorezi rusange no korohereza abaturage kugera kuri serivisi z’imari.
Ati “Bwari uburyo umuntu yateza imbere ubwikorezi muri rusange hatabayeho kwitwaza amafaranga. Ikindi cyarebweho ni uburyo serivisi z’imari zagera kuri buri muturarwanda bimuhendukiye.”
Yakomeje ati “Ikindi twarebyeho ni uburyo bwo gukora ikarita ikomatanyirijemo serivisi zose. Kugira ngo tworohereze umuturage gukoresha ikarita imwe yaba mu gihugu ndetse no hanze y’igihugu.”
Kugeza ubu mu Mujyi wa Kigali izi karita zitangirwa ubuntu, uyiguze agashyiraho amafaranga make yo gukoresha mu rugendo cyangwa akaba yayibitsaho n’amafaranga ye ashobora kumugoboka.
Imikorere y’iyi karita
Kuva ikarita nshya yatangira gukoreshwa mu Mujyi wa Kigali, ntibisobanuye ko izari zisanzwe zimenyerewe gukoreshwa za Tap and Go zivuye ku isoko ahubwo azakoreshwa yombi cyane ko n’abashoramari batandukanye.
Iyi karita irimo serivisi zirenze imwe; ishobora gufasha uyifite mu kwishyura ikiguzi cy’urugendo, gukoresha serivisi z’imari nko kwishyura kubitsa cyangwa kubikuza.
Ni ikarita yakozwe ku bufatanye na Cogebanque ndetse n’Ikigo mpuzamahanga cya UnionPay International gihuza serivisi zinyuranye z’ibigo by’imari zikubiye mu makarita hirya no hino ku Isi.
Ibi byahaye ubushobozi iyi karita bwo kuba yakwifashishwa mu kubikuza amafaranga ku mashini ya ATM, kuzigama amafaranga, kwishyura serivisi zinyuranye n’ibindi.
Kuri ubu ikarita ya SafariBus ikoreshwa mu kubikuza amafaranga kuri equity bank, Ecobank, KCB (BPR Bank) na Banki ya Kigali.
Gukoresha iyi karita ntabwo bikuraho ikarita ya banki isanzwe nkuko bamwe babitekerezaga ahubwo bizajya bikorana kuko ikarita ya banki nayo iri muri bumwe buryo bukoreshwa umuntu ashyira amafaranga kuri iyi karita nshya.
Mu gihe ushaka kubitsaho amafaranga ubyikoreye bigusaba gukoresha urubuga rwa safariBus ubundi ukaba wakura amafaranga ku ikarita ya banki yaba VISACard cyangwa MasterCard cyangwa Mobile Money.
Aho itandukaniye n’ikarita za banki ni uko uyifite atari itegeko kuba afite konti muri banki iyo ari yo yose nyamara ashobora kujya yifashisha iyo karita mu kubikuza amafaranga ku cyuma cya banki no kuyabitsa kuri iyi karita akayikoresha muri za serivisi zindi.
Umukozi ushinzwe ubwikorezi muri Centrika, Bimenyimana Jean Claude, yabwiye IGIHE ko igitekerezo cyo gukora iyi karita cyashingiye kukuba izari zisanzwe amafaranga abitseho akoreshwa mu gikorwa kimwe gusa.
Ati “Nk’umuntu wari ufite amafaranga ku ikarita ye y’urugendo mu gihe cya Covid-19 yarayasonzanye kuko yari agenewe igikorwa kimwe cy’urugendo. Iyaba iyi yari ihari muri icyo gihe, twashoboraga kujya kuri banki ukabikuza y’amafaranga cyangwa ukayifashisha mu guhaha. Ibyo byaduteye ikibatsi cyatumye tuyishyiramo imbaraga cyane.”
Kongera amafaranga bikorwa binyuze mu nzira enye zinyuranye zirimo Mobile Money, Airtel Money, Visa Card cyangwa Mastercard mu gihe umuntu abyikorera ku giti cye, umu-agent wa Centrika n’ibyuma bya Digital kiosks.
Ikoreshwa ryayo ryemejwe na Banki Nkuru y’u Rwanda ndetse n’Ikigo gishinzwe kugenzura imiromo imwe n’imwe ifitiye igihugu akamaro, RURA.
Ikarita ya SafariBus kuri ubu ishobora gukoreshwa ku modoka zo ku cyerekezo cya Bwerankori ariko ngo n’ikarita zisanzwe zishobora gukoreshwa, ibintu byaha amahirwe umuturage yo kwihitiramo ubwoko bw’ikarita akoresha.
Ibiganiro bigamije guhuza imikorere y’ayo makarita yombi azwi nka Inter-operability bigeze kure ku buryo Centrika n’abandi bashoramari bakora bimwe.
Uretse mu Rwanda ariko iyi karita ifite ubushobozi bwo gukoreshwa muri serivisi z’imari mu bihugu bisaga 176 byo hirya no hino ku Isi.
Umuyobozi mukuru wa Centrika Ltd, Karasira yemeje ko batagiye gukora ihangana n’abandi bashoramari basanzwe bafite amakarita akoreshwa mu kwishyura ingendo ahubwo ko bazakorana mu kugeza ibyiza ku muturage.
Ati “Ntabwo tuje guhangana nabo ahubwodusanzwe dukorana. Akazi k’ikoranabuhanga gasaba ko muhuza ubwenge kandi mugashyira hamwe mwese mukazamura serivisi mutanga. Yari yatekereje ikarita uyu munsi twazanye ikomatanyije ariko bazakomeza bakore natwe dukore.”
Icyerekezo ni mu gihugu hose
Centrika yerekana ko kuba iyi karita yarakoreshejwe mu Karere ka Musanze kandi igatanga umusaruro mu bwikorezi mu Mujyi wa Musanze bishimangira ko izegerezwa abaturage mu bice bitandukanye by’igihugu.
Nubwo kuri ubu ikoreshwa mu byerekezo bisa n’aho ari bike mu Mujyi wa Kigali ariko hari gahunda ko mu gihe cya vuba izaba ikoreshwa mu bindi byerekezo binyuze mu bwumvikane bw’imikoranire n’abandi bashoramari ,basanzwe bafite ibyuma byishyuza amafaranga y’urugendo ku modoka zitwara abagenzi muri Kigali.
Bimenyimana Jean Claude yavuze ko hamaze gukorwa ’système’ izafasha mu gukoresha izi karita mu ngendo zerekeza mu ntara zinyuranye z’igihugu.
Ati “Ntabwo tuzibanda mu Mujyi wa Kigali gusa cyangwa ngo tugume mu cyerekezo cya Bwerankori gusa ariko dushaka ko ikarita zacu zigera mu gihugu hose mu gihe kitarambiranye. Imijyi yose turayizi kandi tuyifitiye na gahunda ku buryo mu mezi abiri tuzaba twatangiye gukorera no mu yindi mijyi.”
Yasobanuye ko imikorere yabo yibanze cyane mu Ntara, aho hakozwe ’système’ yo mu Ntara ku buryo byoroherejwe igisigaye ari ukubishyira mu bikorwa.
Ati “Burya ’système’ yo mu Ntara itandukanye n’iyo mu mujyi wa Kigali. Umujyi wa Kigali ni ugukozaho ikarita ukishyura amafaranga y’urugendo adahinduka aho waba uri hose, ariko mu Ntara bisaba ko aho umugenzi agiriyemo uhamenya ndetse yanasohoka mu modoka ukabimenya bityo ukamugarurira. Ubwo buryo twamaze kubwubaka ku buryo buzatangira gukoreshwa vuba.”


text:
Ku wa 2 w’icya 25 Gisanzwe, B, 25 Nzeli 2018
AMASOMO: 1º. Imig 21, 1-6. 10-13; 2º. Lk 8,19-21
Mama n’abavandimwe banjye, ni abumva Ijambo ry’Imana bakarikurikiza
Bakristu bavandimwe, Kristu Yezu akuzwe,
Amasomo ya none cyane cyane Ivanjili iratwereka ukuntu yezu Kristu mu nyigisho ze, yagiye yerekana ko uwemeye kugendere mu mugambi w’Imana Data ushobora byose, agomba kwirinda ibyo byose bishobora kumubangamira muri uwo mugambi mutagatifu. Ni byo mutagatifu Luka umwanditsi w’ivanjili atubwira none, mu gisubizo yezu yahaye uwari uje amukangisha ko nyina na bene se bari hanze bamutegereje, agira ngo asubike ibyo yarimo ajye kubareba. Yezu mu mvugo nziza, aramusubiza amwereka ko Nyina n’abavandimwe be, muri make abo bafitanye isano ikomeye atari abo bavukana ku bw’amaraso, ahubwo abavukana na we ku bwa Roho.
Bavandimwe, aha yezu aratwereka twese ababatijwe, ko dufitanye isano ikomeye, isumba iy’amaraso. Iyo ni isano y’ukwemera, dukesha batisimu twahawe, tugasigwa amavuta y’ubutore tugahinduka abasaserdoti, abami n’abahanuzi. Bityo natwe isomo rya mbere iyo rivuga ko umutima w’umwami uri mu biganza by’Uhoraho… ubwo natwe ntabwo tuba dusigaye kuko muri batisimu twahawe, twagize uruhare ku bwami bwa Kristu wapfuye akazuka akaba aganje ijabiro. Nguko uko twabaye abami n’ibikomangoma mu rupfu n’izuka bya Kristu Yezu.
Luka aratubwira ibyiciro bibiri by’abantu muri iyi vanjili: hari abinjiye bari mu nzu imbere, hari n’abari hanze. Abinjiye ni abo bateze amatwi Yezu, bafite inyota yo kumva ijambo rivuye mu kanwa ke, ni na bo Yezu yita abavandimwe be b’ukuri.
Abari hanze, ni abo banze kwinjira kubera impamvu zitandukanye, kandi ntibagire inyota yo kumva Ijambo Yezu atangaza. Aho ni ho dusanga ba bandi baje kumukura rwagati mu bo yigishaga babonye amaze igihe ataza ngo arye ananywe hamwe na bo nk’uko byari bisanzwe, bakibwira ko yahanzweho. Nyamara yarimo akora icy’ingenzi cyatumye aza hano ku isi: Kuronkera abayituye Umukiro ukomoka ku Mana Data.
Mu by’ukuri Yezu Kristu ni umwarimu mwiza, ukoresha imvugo iboneye ngo ashaka ko umwumva wese yumva neza kandi agasobanukirwa, hanyuma akagenda agakora. Ibyo akatwereka ko akenshi bitabura kidobya.
Ni kenshi amasano dufitanye n’abantu atubera umutwaro ushobora no kutubuza gukora ugushaka kw’Imana Data waturemye atwishushanyije, kandi akaduha ubutumwa muri iyi si bwo gukora tukayigira nziza, kurusha uko twayisanze. Bityo agahamya ko abavandimwe be, atari abitwaza ibyo basanze isi yatwambitse, nko kuba dufitanye isano y’amaraso gusa, dore ko na byo atari bibi; ahubwo ko abavandimwe ba nyabo kandi batazarangira kugera no mu bugingo bw’iteka, ari bamwe twahuye duhujwe no kwemera Imana umubyeyi wa twese udukunda kandi tugakora igihe cyose icyo idushakaho: “Mama n’abavandimwe banjye, ni abumva Ijambo ry’Imana bakarikurikiza”. Ngicyo icyo nyagasani Yezu Kristu wapfuye akazuka adusaba none; gushishikarira kumva Ijambo rye kandi tukihatira kurikurikiza mu buzima bwacu bwa buri munsi. Nta kurindira ejo cyangwa ejo bundi ngo dukore icyo Imana idushakaho, ni ugukora none kuko buri munsi uzana n’ibyawo kandi nta we igihe kigeze gitegereza ngo arangize ibyo atarangije mu mwanya washize.
Dusabirane rero kugira uwo mwete wo kumva Ijambo ry’Imana, no kwihatira kurishyira mu bikorwa; kuko abavuga ngo Nyagasani Nyagasani Atari bo bazabona Imana, ahubwo ingoma y’ijuru ari iy’abakoze icyo Imana ishaka. Tubisabirane kuko tubikeneye cyane.
Nyagasani Yezu nabane namwe.
Padiri Emmanuel NSABANZIMA


text:
Yanditswe na Ndamira Jean de Dieu
Nahise njya mu nzu nsezera maman Fiston, ndetse nsezera no ku bana Fils na Fiston, mfata utwangushye mpita njya kwa Kizito. Nkeka ko ari ibintu Kizito na famille ye bari bateguye kuko nta kindi kibazo kigeze kibazwa, ahubwo ubuzima bwarakomeje cyane ko twasaga nk’abasanganywe.
Bwarakeye ntangira kujya ngendana na Kizito, twajyanaga ahantu hose haba mu kazi ke cyangwa se i Nyagatare aho yari afite inka nyinshi cyane.
Abana bose bo mu rugo baranyishimiye mbese bamfata nka mukuru wabo, iminsi yakomeje kugenda yicuma ngenda menyera ubwo buzima bushya. Kizito twabaga turi kumwe ahantu hose, kuva ku wa mbere kugeza ku cyumweru, yakoraga akazi k’ubu fournisseur, icyo gihe hari ibintu twagemuraga mu kigo cy’abasirikare i Kanombe, tukagemura n’ibindi muri Gendarmerie i Rwamagana, iyo yabaga ari muri izo business rero twabaga turi kumwe. Muri weekend yakundaga kureba umupira dore ko yari umufana wa Rayon Sport cyane, iyo umupira wabaga urangiye twanyuraga mu kabari kitwa Total i Remera tugafata rimwe tugataha.
Kizito yari umugabo ucisha bugufi ariko unatinyitse, yangaga kubona umuntu arengana cyangwa ababazwa. Nkeka ari imwe mu mpamvu yari yiyemeje kumfasha. Ndibuka umunsi umwe twari tuvuye mu Mutara, noneho tugeze i Kayonza turahahagarara, kuko hari abafatanyabikorwa be bagombaga kubonana. Muri bo harimo umucuruzi wari ukomeye aho i Kayonza witwaga Gahwamire cyangwa Gahamire gutyo sinibuka neza. Uwo mugabo yaraje baraganira birangiye Kizito asubira mu modoka, agiye kwatsa abona umusirikare wari ufite ipeti ntibuka akubise umuhungu wari ku igare umugeri maze uwo muhungu aragwa, nkeka uwo musirikare yari yasinze.
Kizito rero ntabwo byamushimishije yahise abaza uwo musirikare niba bikibaho ko umuntu ashobora gukupita undi gutyo gusa ntacyo amuhoye cyangwa ngo amushyikirize ubutabera niba hari ikosa yakoze. Uwo musirikare yahise arakara maze abwira Kizito ati mbare gatatu uvuye hano.
Ubwo yavuze gutyo arimo kuzamura imbunda ya pistolet, ubwo wa mucuruzi Gahwamire nibwo yahise abwira Kizito ati atsa imodoka ugende uriya musirikare ndamuzi iyo yasinze aba mubi. Ubwo twahise tuva aho turagenda.
Kizito yakundaga kugira abashyitsi benshi, akabakira iwe mu rugo, gahunda zose zo guhaha ni jyewe wabaga uzirimo, iyo yaguriraga abana be imyenda nanjye yampaga amafranga nkajya kwigurira, kandi nambaraga imyenda igezweho muri icyo gihe, mbese nari umwana wo mu rugo.
Muri abo bashyitsi rero yakundaga kugira iwe, harimo umudamu witwaga Béatha, hamwe n’umugabo we, bari inshuti cyane, bakundaga kuza mu rugo kenshi kandi natwe tukajya kubasura. Bari batuye ku Kacyiru, ku ruhande ruteganye no mu Kiyovu cy’abakene. Umunsi umwe uwo mudamu yatiye Kizito imodoka, kuko yari afite murumuna we wari warangije i Rambura, akaba rero yarifuzaga kujya mu birori bya diplôme ye. Mbere y’intambara abanyeshuli barangizaga amashuli yisumbuye batahaga bacyuye diplôme zabo.
Kizito imodoka yarayimwemereye, ayiha umushoferi we witwaga Gatera ngo abatware, hari ku wa gatandatu ndabyibuka neza ku italikiya 26/06/1993. Kubera ko muri weekend nta hantu twakundaga kujyana na Kizito cyane uretse mu mupira, nasabye Gatera ko twajyana nanjye ngatembera ku Gisenyi. Gatera yaranyemereye, ubwo twarazindutse turagenda, duca ku Kacyiru dufata Béatha, yari kumwe n’undi mudamu umwe, tuva aho ngaho tujya mu Kiyovu cy’abakene dufatayo abandi badamu 2.
Kuko twari muri camionnette hilux, bashyize matelas inyuma tugenda twicayeho. Béatha n’umudamu wundi nkeka ko bavaga inda imwe kuko basaga cyane, bagiye bicaye inyuma, abandi badamu babiri bicara imbere. Twafashe umuhanda werekeza mu Ruhengeri, tugeze i Shyorongi tuhasanga barrière y’abasirikare baraduhagarika batwaka ibyangombwa turabyerekana, turakomeza.
Nyuma y’amasaha make twari tugeze i Rambura dusanga ibirori byatangiye. Gahunda zarakomeje murumuna wa Béatha abona diplôme, bamuha impano (cadeaux/gifts), ibirori birarangira turataha. Mu kugaruka twahagaze gato ahitwa mu Byangabo.
Aho habaga ibirayi bihendutse cyane ugereranyije n’i Kigali. Murabizi rero abadamu no guhaha ko bidasigana, ubwo barahagaze bagura ibirayi byinshi nk’imifuka minini 2.
Béatha n’undi mudamu bari kumwe bari abagore beza cyane, babandi bitaga ibizungerezi, bari bambaye amarinete y’izuba, ari inzobe cyane kandi beza koko. Ubwo bwiza bwabo rero bwari bwankanze ku buryo ntashoboraga kubasha kubicara iruhande. Ubwo nabaga niyicariye hepfo cyane aho babaga bashyize ibirenge.
Ubwo rero bamaze kugura ibirayi, babishyize hahandi nari nicaye, ubwo dukomeje urugendo n’ubundi ntinya kubegera ahubwo niyicarira hejuru y’imifuka y’ibirayi. Umuyaga watangiye kunkubita, bigakubitiraho n’akabeho ko hejuru iyo mu majyaruguru bigahita bigaragara ko nakonje. Béatha yarabibonye maze arambwira ati ese Jean de Dieu ko uri gukubitwa n’umuyaga wadutinye? Amaze kumbaza gutyo yahise ansaba ko nagenda nkabegera aho gukomeza kwicwa n’umuyaga. Uko nagahagurutse ngana aho bari, byahuje n’uko imodoka yari igeze mu ikorosi, ubwo iba iranjugunye. Naherutse mpaguruka ibyakurikiyeho nabimenye ndi mu bitaro mu Ruhengeri.
Bahise banjyana mu Ruhengeri mu bitaro ikitaraganya, abaganga banyitaho uko bashoboye, mu gihe kitarambiranye ndakanguka. Umuntu nakubitanye nawe amaso bwa mbere nkangutse ni Gatera, yabonye nkangutse araseka, nanjye nabonye asetse ndaseka, mu guseka nibwo namenye ko byakomeye, numvise ndi kubabara umutwe cyane, narirebye mbona mfite amaraso menshi, mbona mfite ibipfuko ku kiganza cy’ibiryo no ku kibero.
Kubera ko mu Ruhengeri hakundaga kubera intambara, nahise nkeka ko dushobora kuba twaguye hagati mu mirwano, gusa nyuma nibwo namenye ko nakoze impanuka. Muganga yansabye kuba ndyamye abandi barasohoka, ariko hashize akanya nanjye ndasohoka. Muganga ubwo yaravuze ngo ntacyo ubwo yibyukije mwakomeza mukigendera. Ubwo ya matelas barayimpariye nyiryamaho, baranyiyegamije kuko uko imodoka yanyeganyegaga cyane umutwe warandyaga cyane. Twaje gahoro bishoboka, ariko turashyira tugera i Kigali, tugeze i Kigali Béatha yambajije niba numva meze nabi anjyane kwa muganga, ariko mubwira ko nkomeye, ubwo baguze indi miti muganga yari yanyandikiye, Gatera abageza aho bataha natwe turataha.
Tugeze mu rugo birumvikana abantu bose barababaye, na Kizito biramubabaza, atonganya Gatera amubaza impamvu yanjyanye atabizi gusa birarangira ahita ajya kunshakira umuganga unkurikirana ndi mu rugo.
Ntabwo byatinze narakize, nkomeza gahunda zisanzwe, ubwo hagati aho Kizito yaguze izindi modoka ebyiri, Toyota bitaga Stout 2200, agura n’i voiture ya Audi. Ubwo yahise afungura indi business yo kugemura inzoga na fanta i Nyagatare, yashatse undi mushoferi witwaga Kayitani, ubwo nibwo natangiye noneho nkora kuri iyo modoka ijyana inzoga mu Mutara. Mu gukora kuri iyo modoka nibwo navumbuye ibanga ko Kizito yari yarasabye abo bashoferi Gatera na Kayitani kunyigisha imodoka maze azanshakire uruhusa rwo gutwara imodoka. Abashoferi batangiye kujya banyigisha utubanga two gutwara imodoka ariko mu magambo.
Iminsi yarahise indi irataha, burya ngo amazi arashyuha ntabwo yibagirwa iwabo wa mbeho, umutima wanjye utangira gutekereza ha handi iwacu navuye. Byangiye mu bitekerezo cyane, numva umutima wanjye umpata kujyayo ngo mbereke ko rwose bakoze ubusa ko meze neza cyane. Bigeze ku cy’umweru cya nyuma cy’ukwezi kwa munani 1993, nasabye Kizito uruhusa rwo gutembera ararumpa cyane ko nta gahunda yari ihari. Ntabwo yampaye uruhusa gusa yanampaye impampa ya 5.000 Frw, ayo mafaranga yari menshi icyo gihe.
Ubwo bigeze mu ma saa saba mvuye ku meza nafashe urugendo, ntabyo gutega taxi, nagiye n’amaguru. Ahantu ha mbere nanyuze ni kwa MBUNGIRA BUNZIRA Faustin wari parrain wanjye. Narahageze nsanga imodoka ye irimo gusohoka mu gipangu ambonye arahagarara, avamo aransuhuza, tuvugana gato ariko ibintu by’ingirakamaro. Yambajije uko merewe ndamubwira muri make, maze arambwira ati dore ibyo kwiga byaranze, none genda utekereze umushinga wakugirira akamaro uzaze umbwira amafaranga byatwara nyaguhe ugende uwukore.
Mwari mwajya gusaba akazi aho wandikiye usaba akazi bakwihorera ukamara nk’ imyaka itanu mu bushomeri maze bajya kuguhamagara bakaguhamagarira rimwe? Nanjye nuko byangendekeye. Kizito yari amfitiye umushinga wo kunyigisha imodoka akanshakira Perimi (driving license). Parrain wanjye nawe agiye kumpa amafranga yo gukora umushinga wo gutangira ubuzima.
MBUNGIRA naramushimiye maze mwizeza ko mu gihe cya vuba nzamugezaho uwo mushinga wanjye. Nahise nkomeza manukira kuri APADE nashaka kwerekeza kuri Rwandex, ngeze ku marembo ya APADE, nahahuriye n’umusore witwaga Kevin, uwo muhungu twari tuziranye, naramusuhuje anambwira ko iwabo basigaye batuye aho imbere ya APADE. Ubwo byabaye ngombwa ko njya gusuhuza maman we. Maman we yari inde?
Maman we yari umudamu witwaga Emelitha, uwo mudamu yaramaze igihe gito avuye i Burayi, ariko mbere yo kuza muri Rwanda, hari aho yigeze guhurira na UKOBIZABA Martin icyo gihe wakoraga muri ambassade y’u Rwanda mu Bufaransa. Martin rero yamusabye kuzamusurira umuryango we wabaga ku Gikongoro. Ubwo uwo mudamu rero yazaga ku Gikongoro gusura famille ya Martin, nanjye niho nari ndi, turamenyana, ndetse n’ibibazo byanjye barabimubwira, mu kugaruka i Kigali twarazanye, icyo gihe yari agicumbitse muri famille yari ataragira iwe. Ubwo rero yari yaranyijeje ko namara kugira iwe azanshaka tukibanira, ariko ubwo nari naravuye iwacu nta hantu twashoboraga guhurira kuko nta muntu n’umwe wari uzi aho mperereye.
Ubwo rero twarongeye turahura, abona narakuze meze neza, nawe ahita ambwira umushinga wo kubaka ama lodges i Kibungo kandi ko yifuza ko ari jyewe uzajya kuba manager.
Ntimunyumvira? Nyuma ya Kizito na Mbungira hiyongereteho na Emelitha. Ubwo namusubije ko nzagaruka tukabiganiraho neza kuko nihutaga. Naramusezeye mba ndamanutse kuri Rwandex ndakomeza nzamukira ku muhanda wo kwa Mironko, ariko sinazamuka ngana ku kiliziya ntambika umuhanda wo hasi uca i Gikondo SEGEM ndakomeza nca munsi ya Ecole Zaïroise, ndakomeza ngera kuri ETL (Ecole Technique Libre de Gikondo), ryari ishuri rikomeye cyane ry’umugabo witwaga NKUBANA Alphonse. Nakomeje haruguru yaryo, ariko ubwo nacaga muri izo nzira nahise nibuka ukuntu mu mwaka washize nahanyuraga nikoreye ibisheke ku mutwe maze nshimira Imana ku mutima.
Nakomeje haruguru ya ETL rero, ngera ho bitaga muri nangumurimbo, ubwo mba mfashe umusozi wa Nyarurama. Mbere yo gukomeza ngo ngere ahahoze ari iwacu, nabanjije gusura umudamu wari utuye hafi aho witwaga MUSHARANKWANZI Agatha.
Uyu mudamu yari muntu ki? Kuki nabanje kumusura? Twavuganye iki?
Biracyaza…….
Inama cyangwa Inyunganizi nyandikira kuri:
Whatsapp: +254790617702
Email: lbe125@yahoo.fr
Izindi nyandiko wasoma


text:
Ibicuruzwa byinshi byigenga label nziza ya Valentine Umunsi wo kwita kumubiri spa kit Ababyeyi Umunsi wa spa kwiyuhagira
Ibicuruzwa birambuye
Serivisi yacu yihariye
Ibicuruzwa
ODM / OEMserivisi (ikirangantego cyihariye, gupakira ibicuruzwa, ibara ryabigenewe, gucapa kubuntu, gushushanya ikirango kubuntu)
Intambwe ya 1: Twohereze ikirango cyawe.
Intambwe ya 2: Turatangagushushanya ikirango kubuntu,igishushanyo mbonera, twohereza abashushanya
Ingaruka yingirakamaro yagukorewe, ikoreshwa mu kwemeza ingaruka zo gucapa.
Niba hari icyahinduwe, nyamuneka sobanura.
Intambwe ya 3: Niba ufite impungenge, turashoboraohereza ibyitegererezo mbere yumusaruro.
Intambwe ya 4: Niba ntakibazo, tuzafasha gutunganya umusaruro.
Intambwe ya 5: Umusaruro umaze kurangira,ishami rishinzwe ubugenzuzi bukora igenzura.
Intambwe ya 6: Ubwiza bwibicuruzwa niNibyo, turapakira kandi twohereza.


text:
ITANGIRA RY’IBURANISHA RY’URUBANZA POROKIRERI ABURANA NA FÉLICIEN KABUGA – ITANGWA RY’IMPUSHYA ZO KWINJIRA N’IBISOBANURO BYA NGOMBWA
Biteganyijwe ko ku wa Kane, tariki ya 29 Nzeri 2022 no ku wa Gatanu, tariki ya 30 Nzeri 2022, saa yine za mu gitondo, ku isaha y’i Lahe/ saa tanu z’amanywa, ku isaha y’Arusha, mu cyumba cy’iburanisha cy’Ishami rya IRMCT ry'i Lahe, hazatangwa imyanzuro, mu magambo, ibanziriza itangwa ry’ibimenyetso, mu Rubanza Porokireri aburana na Félicien Kabuga mu Rwego Mpuzamahanga Rwashyiriweho Gukora Imirimo y’Insigarira y’Inkiko Mpanabyaha (“IRMCT”). Biteganyijwe ko itangwa ry’ibimenyetso rizatangira ku wa Gatatu, tariki ya 5 Ukwakira 2022 no ku wa Kane, tariki ya 6 Ukwakira 2022, saa yine za mu gitondo, ku isaha y’i Lahe/saa tanu z’amanywa, ku isaha y’Arusha.
Iburanisha rizatangira kugezwa kuri rubanda binyuze ku rubuga rwa Interinete rwa IRMCT nyuma y’iminota 30 ritangiye, uwifuza kurikurikira akazaribona kuri: https://www.irmct.org/en/cases/mict-courtroom-broadcast. Umuntu ashobora gukurikira iburanisha ry’urubanza mu cyongereza, mu gifaransa no mu kinyarwanda.
Guha impushya ibitangazamakuru
Gahunda yo guha impushya abahagarariye ibitangazamakuru bifuza kuzaza gukurikira itangwa ry’imyanzuro, mu magambo, ibanziriza itangwa ry’ibimenyetso na/cyangwa itangira ry’itangwa ry’ibimenyetso ubu yaratangiye.
Abahagarariye ibitangazamakuru bose bifuza kuzinjira mu nyubako IRMCT ikoreramo, i Lahe, ku itariki ya 29 n’iya 30 Nzeri 2022 mu itangwa ry’imyanzuro, mu magambo, ibanziriza itangwa ry’ibimenyetso na/cyangwa ku itariki ya 5 n’iya 6 Ukwakira 2022 mu itangira ry’itangwa ry’ibimenyetso, bagomba kohereza ubusabe bwabo kuri imeyiri mict-press@un.org bitarenze ku wa Kabiri, tariki ya 27 Nzeri 2022 , saa sita z’amanywa, ku isaha y’i Lahe/saa saba z’amanywa, ku isaha y’Arusha bagaragaza:
- iminsi basabira uruhushya
- amazina yuzuye, akazi bakora, amanomero y’amapasiporo, n’amakuru yerekeranye n’aderese by’abagize itsinda ry’abahagarariye igitangazamakuru (Umunyamakuru, umufotozi, ufata videwo, ….) bifuza kuzaza gukurikira iburanisha; na
- izina n’ubwoko bw’igitangazamakuru bahagarariye (Tereviziyo, radiyo, ikinyamakuru cyandika, igazeti, ….).
Abahagarariye ibitangazamakuru bahawe impushya ni bo bonyine bazemererwa kwinjira mu nyubako ya IRMCT.
Ikirongozi kizaba kirimo agace karimo ameza yo gukoreraho, ahacomekwa ibikoresho bikoresha amashanyarazi ndetse na murandasi nziramugozi ya Wi-Fi. Abanyamakuru bifuza gucomeka antene zabo ahabugenewe imbere mu nyubako bagomba kwizanira ibikoresho bikwiye n’umugozi wa BNC ucomekwa ahasohokera videwo.
Itangwa ry’impushya ku bantu bafite izindi nzego bahagarariye, na rubanda
Abafite izindi nzego bahagarariye (nk’abahagarariye ibihugu byabo) na rubanda bifuza kuza gukurikira itangwa ry’imyanzuro, mu magambo, ibanziriza itangwa ry’ibimenyetso na/cyangwa itangira ry’itangwa ry’ibimenyetso bagomba gusaba impushya bohereza imeyiri kuri mict-external-relations@un.org bitarenze ku wa Kabiri, 27 Nzeri 2022, saa sita z’amanywa, ku isaha y’i Lahe/saa saba ku isaha y’Arusha (12:00 CEST/13:00 EAT).
Kubera umubare muto w’imyanya ihari, hazatangwa impushya zo kwinjira zinyuranye, harimo izemerera abantu kwinjira mu cyumba cy’iburanisha aho rubanda bicara mu gihe bakurikira iburanisha, mu kirongozi cya IRMCT na/cyangwa ahandi hantu hateganyijwe mu nyubako ya IRMCT.
Abahagarariye ibitangazamakuru n’abafite izindi nzego bahagarariye bazaba bemerewe kuzaza bazabimenyeshwa kuri imeyiri bamenyeshwe n’uburyo bazahabwa amakarita, bitarenze ku wa Gatatu tariki ya 28 Nzeri 2022, mbere y’uko amasaha y’akazi arangira.
Kubera umubare muto w’abakozi, nta bushobozi buhagije bwo kwita ku busabe abahagarariye ibitangazamakuru n’abafite izindi nzego bahagarariye bazatanga uwo munsi.
Gufata amafoto n’amavidewo imbere mu nyubako ya IRMCT
Gufata amafoto n’amavidewo imbere mu nyubako ya IRMCT ntibyemewe. Abakozi ba IRMCT babyemerewe ni bo bazafata amafoto n’amavidewo mu gihe cy’iburanisha hanyuma kopi y’amashusho n’amajwi bitangwe nyuma y’iburanisha. Abanyamakuru bifuza guhabwa videwo y’iburanisha bagomba kubisaba bohereza imeyiri kuri iyi aderese: mict-press@un.org. Turabamenyesha ko iyo videwo ishobora gutangwa muri foruma ya MP4 kandi ko mushobora kuyihabwa iri mucyongereza, igifaransa, ikinyarwanda, cyangwa umuntu ashobora kwiyumvira abafashe ijambo ubwabo.
Amamodoka arimo ibikoresho bikusanya bikanohereza amakuru hifashishijwe saterite (SNG)
Mu nkengero z’inyubako za IRMCT, aho amamodoka arimo ibikoresho bikusanya bikanohereza amakuru hifashishijwe saterite (SNG) ashobora guparika hari umwanya muto. Nta mpushya IRMCT itanga ku mamodoka arimo ibikoresho bikusanya bikanohereza amakuru byifashishije saterite (SNG), bityo, ahantu hahari hazakoreshwa n’abatanze abandi kuhagera. Abayobozi b’agace ibiro bya IRMCT biherereyemo ntibazemerera amamodoka nk’ayo guparika ahantu hatateganyijwe.
Hari ahantu hake hagenewe gucomekwa ibikoresho bya eregitoronike ureberaho amajwi n’amashusho y’ibirimo kuba. Cyakora, ibitangazamakuru bigomba kwitwaza imigozi ikwiye yo gukoresha n’amabatiri arimo umuriro uhagije.
Ibisabwa mu rwego rw’umutekano
- Irembo rinini
Abashinzwe umutekano bagenzura buri muntu winjira mu nyubako IRMCT yayo n’ibyo yitwaje. Nta muntu wemererwa kwinjira mu nyubako IRMCT yayo atubahirije ibyo asabwa n’abakozi ba IRMCT bashinzwe umutekano byose.
Ku irembo rinini, abahagarariye ibitangazamakuru bose bagomba kwerekana impushya bahawe, ikarita y’ubunyamakuru yemewe, na pasiporo/indangamuntu yemewe iriho ifoto.
- Kwinjira mu kirongozi cyangwa ahandi hantu hateganyijwe
Abantu bahawe impushya zo kwinjira mu kirongozi cyangwa ahandi hantu hateganyijwe mu nyubako za IRMCT bagomba kuguma aho hantu kandi ntibazemererwa kwinjira mu cyumba cy’iburanisha aho rubanda bicara bakurikira iburanisha.
- Kwinjira mu cyumba cy’iburanisha aho rubanda bicara bakurikira iburanisha
Nibamara kugera mu nyubako IRMCT ikoreramo, abantu bahawe uruhushya rwo kwinjira mu cyumba cy’iburanisha aho rubanda bicara bakurikira iburanisha, bagomba kongera kugenzurwa n’abashinzwe umutekano. Abantu bazasabwa kwerekana impushya zo kwinjira mu nyubako IRMCT ikoreramo n’izo kwinjira mu cyumba cy’iburanisha aho rubanda bicara bakurikira iburanisha. Nta muntu uzemererwa kwinjirana igikoresho cya eregitoronike, icyo ari cyo cyose, mu cyumba cy’iburanisha aho rubanda bicara bakurikira iburanisha. Turabasaba kutazazana amaterefone ngendanwa, amakamera cyangwa ibindi bikoresho nk’ibyo.
Umuntu ashobora gusigira ibyo bikoresho abashinzwe umutekano ba IRMCT, mu dusanduku twabugenewe turi ku irembo rinini. Mu gihe ukoresheje ubwo bubiko bwa IRMCT, turagusaba guteganya igihe cy’inyongera cyo kubika ibintu byawe kandi turakwibutsa ko IRMCT idashobora na rimwe kubazwa ibyatakara cyangwa ibyakononekara.
- Imihango y’Urukiko
Perezida w’Urugereko rwa Mbere rw’Iremezo afite inshingano zo gukora ku buryo iburanisha riba mu mudendezo bityo akaba ashobora, igihe icyo ari cyo cyose, gutegeka ko umuntu uwo ari we wese, avanwa mu cyumba cy’iburanisha aho rubanda bicara bakurikira iburanisha. Abacamanza nibajya kwinjira mu cyumba cy’iburanisha, bizatangazwa na Uwisiye mu rubanza, uzasaba abantu bose guhaguruka. Abari aho bose bazahaguruka kandi bakomeze guhagarara kugera ubwo Abacamanza bazaba bamaze kwicara. Uko ni na ko bizakorwa mu isozwa cyangwa isubikwa. Abari aho bose bazasabwa gukomeza guhagarara kugera ubwo Abacamanza bose bazaba bamaze gusohoka mu cyumba cy’iburanisha. Ukeneye ibisobanuro birambuye kurushaho, soma Amategeko agenga imyitwarire mu cyumba cy’iburanisha.
- Gukoresha ibikoresho bya eregitoronike ahandi hantu hateganyijwe
Uretse ibitangazamakuru byahawe uruhushya rwo kwinjira mu kirongozi, nta we uzemererwa kwinziza igikoresho cya eregitoronike icyo ari cyo cyose ahantu hateganyirijwe abahagarariye ibitangazamakuru n’abafite izindi zego bahagarariye bahawe impushya. Nk’uko byavuzwe haruguru, umuntu ashobora gusigira bene ibyo bikoresho abashinzwe umutekano ba IRMCT, mu dusanduku twabugenewe, ku irembo rinini. Mu gihe ukoresheje ubwo bubiko bwa IRMCT, turagusaba guteganya igihe cy’inyongera cyo kubika ibintu byawe kandi turakwibutsa ko IRMCT idashobora na rimwe kubazwa ibyatakara cyangwa ibyakononekara.
Ukeneye andi makuru wabaza:
Ibiro bishinzwe Imibanire ya IRMCT no hanze
Terefone:+31 70 512 5041; 512 5691
cyangwa kuri imeyiri mict-press@un.org


text:
Basomyi, bakunzi b’urubuga leprophete.fr
Banyarwanda, Banyarwandakazi,
Nshuti z’u Rwanda
Urubuga rwanyu www.leprophete.fr rwavutse le 1/1/2011. Mu rwego rwo guhimbaza umwaka rumaze rukora, tunejejwe no kubagezaho iki gitabo gikubiyemo zimwe mu nyandiko zabashimishije. Ni izitwa “Amabanga 77 ya politiki” zatangajwe kuri uru rubuga mu byiciro byose kuva muri Nyakanga kugera muri Nzeli 2011.
Uru rubuga rwatangiranye intege nke nk’undi mwana wese ukivuka. Mu gihe gito cyane ariko, rwarahagaze, rutangira kugendesha amaguru yombi ndetse no gukataza rutabanje gukambakamba. Rugeze ku mezi atanu, rwarashushiwe, rumara iminsi 3 mu gitanda, natwe ubwacu tugira ubwoba dukeka ko ibyarwo birangiye, rukaba rukenyutse. Rwaje kwijajara, ruroroherwa, rurakira, rubadukana ingoga n’impirita, none dore rurangije umwaka. Abarubona batangazwa no kumva ko rufite umwaka umwe gusa kuko mu gihararo no mu mikorere wagirango rufite nibura itanu.
Urubuga rwanyu nta muntu n’umwe rwigeze runigana ijambo. Kabone n’abatukaga abarushinze, bakababeshyera, bakabashyiraho n’iterabwoba. Ku bw’amahirwe, abo basomyi batabashaga kungurana n’abandi ibitekerezo bagahitamo gutukana, kubeshya no gukoresha iterabwoba bagiye bagabanya ubukana, kugeza ubwo muri Nyakanga 2011 banyonyombye, bakabura. Ntawamenye n’aho barengeye.
Muri uyu mwaka wa 2 rutangiye, urubuga www.leprophete.fr ruzakomeza intego rwiyemeje arizo :
- Guha Abanyarwanda Urubuga bavugiramo ibitekerezo byabo mu bwisanzure busesuye, ntawe uniganwa ijambo.
- Gutanga ibitekerezo byubaka biteza imbere : Ukwishyira ukizana kwa buri Muturarwanda, Demokrasi, Ubutabera, Uburenganzira bw’ikiremwamuntu, Imibereho myiza y’abaturage mu migi no mu cyaro, Ubumwe n’ubwiyunge,… »
- Kwibanda ku mateka n’amategeko y’Urwanda, ari ay’ubu n’aya kera, hagamijwe kujijura Abanyarwanda , duhereye ku rubyiruko.
- « Gusesengura ibimenyetso by’ibihe » tugezemo, guhamagarira Abanyarwanda kungurana ibitekerezo ku gikwiye gukorwa turangamiye ejo hazaza.
Namwe rero basomyi, bakunzi barwo, Banyarwanda, Banyarwandakazi, nshuti z’u Rwanda, nimukomeze murutere inkunga kuri ubu buryo : kurusoma, kurukunda, kurusomesha no kurukundisha abandi ; kurwoherereza inyandiko no kuvuga (kwandika) icyo mutekereza ku byo ruba rwatangaje (commentaires). Byaba byiza kandi habonetse abantu biyemeza kujya bafata inyandiko rwatangaje mu rurimi uru n’uru (ikinyarwanda, igifaransa cyangwa icyongereza), bakazihindura mu zindi ndimi, kugirango abatazi rwa rurimi inyandiko y’umwimerere irimo nabo bashobore kugira icyo bamenya ku migendekere y’igihugu cyacu cyiza, u Rwanda rwatubyaye.
Ntitwiriwe twibutsa ababyifuza kandi babishoboye ko bashobora no gutera uru rubunga inkunga y’amafaranga. “Ubukene si icyaha, ariko ni icyago”. Icyakora ntibuzabuza urubuga gukomeza intego zarwo ; kandi dushyize hamwe, twabuhashya, tukabutsinda rwose, atari kuri uru rubuga gusa, ahubwo no mu Rwanda. Ibyo twabigeraho dukuraho igitera ubwo bukene. Nidukomeza gushyira hamwe ingufu zose dufite (iz’amikoro, iz’ubwenge n’iz’amaboko) nta gushidikanya ko tuzatsinda.
Tubifurije kurangiza neza umwaka wa 2011, gutangira, gukomeza no kuzarangiza neza uwa 2012. Uzababere uw’amata, ubuki n’imigisha myinshi.
Imana ikomeze irinde u Rwanda n’Abanyarwanda.


text:
Korali Family of Singers bateguye igitaramo bitiriye ‘Umuryango Mwiza’
Chorale de Kigali igiye guha abakunzi bayo bose Noheli n’ubunani
Chorale de Kigali izwiho gukora udushya twinshi kuri iyi nshuro igiye guha abakunzi bayo bose, Abanyarwanda ndetse n’abarutembera Noheli ndetse n’ubunani ibinyujije mu gitaramo kizwi nka Christmas Carols Concert kigiye kuba ku nshuro ya 9.
Mu kiganiro umuyobozi wayo, bwana Albert Nzayisenga, yagiranye n’umunyamakuru wa Nkunda gospel yasobanuye byimbitse ibirebana n’iki gitaramo kandi ashumangira ko nta muntu n’umwe uhejwe.
Dore ikiganiro kirambuye twagiranye:
Protais: Mwaramutse bwana perezida wa Chorale de Kigali?
Albert: Mwaramutseho neza bwana Protais?
Protais: Yego turashima Nyagasani utumye tugiye gusoza umwaka tugihumeka ndetse by’umwihariko tukazitabira kiriya gitaramo cya Christmas Carols Concert mwadutumiyemo.
Albert: Hahahaha!! Murakoze cyane.
Protais: Hanyuma rero ndagira ngo tuganire kuri iki gitaramo kugira ngo ibibazo bitandukanye abakunzi banyu bafite babisubizwe.Twabonye udupapuro tuzwi nka flayers tuvuga ko mufite iki gitaramo, ubundi mu by’ukuri iki gitaramo ku bantu batagize amahirwe yo gusoma kuri turiya dupapuro, kizaba ryari,kizabera hehe ndetse kigamije iki?
Albert: Iki gitaramo kizwi nka Christmas Carols Concert, kigiye kuba ku nshuro ya 9, kizaba Ku wa 19 Ukuboza 2021, kibere muri Kigali Arena.Iki gitaramo kiba kigamije kwinjiza abakunzi ba Chorale de Kigali ,abanyarwanda ndetse n’abarutuye bose cyangwa abarutembera mu byishimo bya Noheli.
Protais: Ndumva mufite intego nziza pe! Hanyuma kujya muri iki gitaramo bisaba iki?
Albert: Kwinjira mu Gitaramo bisaba kubishakira akanya no kuzigama amafaranga ya Tike iba idahenze cyane, kuko dukora ku buryo abantu bose mu bushobozi bwabo bibonamo. Mu by’ukuri ikigamijwe ni ugusangira ibyishimo bya Noheli na Bonane n’abakunzi bacu.
Protais: Hanyuma abakunzi banyu bitege iki muri iki gitaramo?
Albert: Abakunzi bacu bitege igitaramo kirimo umuziki uryoheye amatwi, urimo ubuhanga n’uburyohe bwo ku rundi rwego. Indirimbo zinyuranye zo hirya no hino ku Isi ndetse no mu binyejana bitandukanye zizaba ziri kubica bigacika nk’uko bisanzwe. Turifuza kubibagiza akababaro icyorezo cya Covid19 cyabateye.
Protais: Agashya karimo ni akahe rero?
Albert: Iki gitaramo gihorana udushya. Iyo uje uhita ufata umwanzuro wo kwitabira igikurikiraho. Abakunzi bacu batwitege nta gahunda yo kubatenguha mu dushya twabamenyereje. Nibitegure ko na none Chorale de Kigali izabakora ku mutima.
Protais: Usibye Chorale de Kigali haba hari abandi bazaririmba muri iki gitaramo?
Albert: CCC ni umwihariko wacu twenyine. Ni yo mpano tugenera abakunzi bacu. Urumva ko impano iba nziza iyo nyirayo nyirizina ayihaye uwo igenewe. Ni yo gahunda yacu ku bakunzi bacu.
Protais: Ndumva abakunzi banyu mubafitiye gahunda nziza ndetse Chorale de Kigali ibyo mukora byose mubikora kinyamwuga. Ibi binteye kubabaza igihe iyi chorale yatangiriye gukora uyu murimo wo kuririmba?
Albert: Chorale de Kigali ibaye Ubukombe kuko yatangiye uyu murimo mu mwaka w’ 1966.
Protais: Yego ko! Ndumva yaratangiye kera cyane pe! Kugeza ubu ifite abaririmbyi bangahe?
Albert: Ubu turi abaririmbyi bagera ku 150.
Protais: Mumaze gukora indirimbo zingahe?
Albert: Ntibyatworohera kurondora indirimbo zose dore ko zamamaye imihanda yose cyane cyane muri Kiliziya Gatolika. Icyakora zimwe twe n’abatubanjirije twazishyize mu mizingo (album) zigera kuri 13 itunganyije mu majwi gusa (audio) ndetse hakaba n’indirimbo zacu zagaragaye mu mashusho yasohotse mu bitaramo twagiye dukora. Ubu kandi twatangiye gahunda yo kuzandika no kuzishyira mu bubiko mu buryo bw’ikoranabuhanga. Bitarenze Nyakanga 2022 tuzaba dushobora gusubiza iki kibazo mu buryo bwegereye ukuri. Erega Chorale de Kigali ni nk’uruganda rw’indirimbo.
Protais: Mu myaka itanu iri imbere mufite iyihe ntego?
Albert: Mu myaka itanu iri imbere duffite intego yo gukomeza kugira umuryango uhamye mu Rwanda no mu mahanga, guteza imbere muzika yanditse no kuyimenyekanisha cyane cyane mu bakiri bato.
Protais: Ni ukuri ndumva mufite icyerekezo cyiza, mwakagombye kubera andi ma chorale icyitegererezo. Mu gusoza ikiganiro cyacu ni iki mwabwira andi ma Chorale muri rusange?
Albert:Turabifuriza Noheli nziza n’Umwaka mushya muhire wa 2022. Imana izakomeze kugirira neza twe dukora kandi twitangira umurimo wo kuririmba. Turabifuriza kandi gukomeza gutwaza bakarushaho gutera imbere muri uyu muhamagaro.
Protais: Mubaye hari icyo mwifuza kuvuga tutigeze tubabazaho muri iki kiganiro muhawe umwanya.
Albert:Turashimira Leta y’u Rwanda yakoze ibishoboka byose ngo Covid19 igabanuke ku rugero tubona. Ni ibyishimo kuba ubu noneho dushobora kongera gutaramana n’abakunzi bacu. Bityo rero, turashishikariza abantu bose gukomeza kwitwararika ku mabwiriza ya Minisiteri y’ubuzima agamije guhashya iki cyorezo. Iherezo tuzatsinda, dufatanyije.
Protais: Murakoze bwana perezida kandi tubifurije kuzagira igitaramo cyiza ndetse n’umwaka mushya muhire wa 2022.
Albert: Mu by’ukuri mu izina rya Chorale de Kigali turashimira Nkunda Gospel namwe Nyagasani akomeze kubakomereza amaboko muri uyu murimo utoroshye kandi namwe muzagire umwaka mushya muhire wa 2022.


text:
Rubavu: Haravugwa amakimbirane mu buyobozi bwa sosiyete y’ubucuruzi y’abakozi ba Bralirwa
Perezida w’inama y’ubutegetsi ya Sosiyete y’ubucuruzi y’abakozi b’uruganda rwa Bralirwa (SOSERGI) biravugwa ko yafashwe n’inzego z’umutekano arimo yica inzugi z’ibiro by’abakozi b’iyi sosiyete.
Bizimana Edouard, Perezida w’inama y’ubutegetsi ya SOSERGI (Société des services Gisenyi) hamwe n’undi muntu ngo bafatiwe mu cyuho barimo bica inzugi z’ibiro by’umuyobozi wa SOSERGI (Directeur) kubera ko hari ibyo batumvikanye.
Bizimana yatawe muri yombi mu masaha y’ijoro tariki 20 Ukwakira 2021 ari kumwe n’umuntu wica inzugi hamwe n’umuhesha w’inkiko.
Umuyobozi wa SOSERGI Kalisa Kirenga yabwiye Kigali Today ko Bizimana yaje gusenya inzu ashaka guhisha ibimenyetso bimushinja ibyaha yagiye akora.
Kalisa yagize ati: “Hari hashize iminsi iwacu ku kazi hari ikibazo, Perezida w’inama y’ubutegetsi agafata ibyemezo wenyine atumvikanyeho n’abandi bahuriye mu nama y’ubutegetsi, rimwe akatwimura, akatujyana ahandi cyangwa akirukana umukozi abandi batabizi. Ejobundi yanyandikiye anyirukana, abandi bagize inama y’ubutegetsi na bo ejo baranyandikira bansaba kuguma mu kazi kuko uwo unyirukana bamureze kandi mfite ibihamya bimushinja, bambwira ko umwanzuro uzafatwa hamaze kubaho igenzura.”
Akomeza agira ati: “Icyantangaje saa moya z’ijoro yazanye umuhesha w’inkiko n’umufundi gusenya inzu dukoreramo, abazamu barantabaza bambwira ko ibintu umuyobozi arimo gukora bidasanzwe, nibwo natabaje inzego z’umutekano zisanga yishe inzugi ndetse binjiye mu biro nkoreramo ashaka gutwara inyandiko zimushinja amakosa akora, inzego z’umutekano zikora akazi kazo.”
Kalisa avuga ko Bizimana ashinjwa icyaha cyo gusenya, cyo gusahura, no gushaka guhisha ibimenyetso bimushinja ibyaha yagiye akora birimo gusinyisha abantu amafaranga, kwigwizaho umutungo, kunyereza umutungo wa sosiyete, gufata ibyemezo bikomeye bishyira sosiyete mu gihombo, kugurisha imigabane uko yishakiye, no gutanga amasoko binyuranije n’amategeko.
Methode Hinjori Muyombana, umwe mu bakorana na Bizimana mu nama y’ubutegetsi ya SOSERGI, yatangarije Kigali Today ko gutabwa muri yombi kwa Bizimana byatewe n’amakosa yo gushaka kwirukana umuyobozi wa SOSERGI kandi inama y’ubutegetsi uwo mwanzuro batari bawumvikanyeho, ahubwo ngo yabikoze ku giti cye kandi binyuranyije n’amategeko.
Uwitwa Saiba wari umunyamabanga wa Bizimana ariko akaza kumwirukana binyuranyije n’amategeko, avuga ko ibyabaye bibabaje kuba umuyobozi w’inama y’ubutegetsi ashobora kwitwikira ijoro akajya kwica inzugi z’aho ari umuyobozi.
Yagize ati; “Njye nari umunyamabanga we, aza gukoresha inama rusange y’abanyamuryango binyuranyije n’amategeko ndetse akoresha impapuro mpimbano ashyiraho komite nyobozi adukuraho.”
Ifatwa rya Bizimana Edouard ribaye mu gihe abakorana na we mu nama y’ubutegetsi batari bishimiye imikorere ye.
Gaspard Ndekezi wayoboye iyi SOSERGI ariko akirukanwa na Bizimana muri Mata 2021 avuga ko batigeze bagirana imikorere myiza.
Agira ati: “Ubusanzwe inama y’ubutegetsi ya Sosiyete y’ubucuruzi iterana rimwe mu gihembwe n’ikindi gihe cyose bibaye ngombwa igafata imyanzuro abayobozi n’abakozi bagomba gushyira mu bikorwa, ariko kuri Bizimana si ko byagendaga kuko yafataga imyanzuro wenyine, akirukana abakozi, akabahindurira imirimo, ubundi ugasanga arivanga mu mirimo ndetse ategeka abakozi ibyo bakora bitandukanye n’inshingano bafite. Njye yanyirukanye ansabye gukora ibinyuranyije n’amategeko mbyanze aranyirukana ashyiraho abandi, kandi si njye njyenyine kuko n’inama y’ubutegetsi bari kumwe yayeguje muri ubwo buryo.”
Muyombana abajijwe na Kigali Today icyo bagiye gukora nyuma y’ifungwa rya Perezida w’Inama y’Ubutegetsi, yatangaje ko abagize inama bagiye guterana bakareba icyo bakora kuko akazi kadahagarara.
Ati “SOSERGI ifite ibikorwa byinshi n’abakozi benshi kandi ibikorwa ntibyahagarara, abagize inama y’ubutegetsi baraterana barebe ko ibintu bisubira ku murongo.”
Umuvugizi w’urwego rw’ubugenzacyaha RIB, Murangira B. Thierry, avuga kuri iki kibazo, yagize ati "Tariki ya 20 Ukwakira ku isaha ya saa kumi n’ebyiri n’igice zishyira saa moya, RIB ikorera mu mujyi wa Gisenyi yafunze abagabo 2 barimo Bizimana Eduard w ’imyaka 54 wari Perezida w’inama y’ubutegetsi ya SOSERGI (société de services Gisenyi), ifunga na Uwayezu Anselme ukora akazi k’umuhesha w’inkiko w’umwuga. Aba bagabo bakurikiranyweho icyaha cyo kwiba bakoresheje guca icyuho, gukoresha inyandiko mpimbano n’ubufatanyacyaha mu kwiba bakoresheje icyuho. Ubu dosiye yabo irimo gukorwa izashyikirizwe Ubushinjacyaha."
Naho ku mategeko ahana ibi byaha bakurikiranweho, ingingo ya 276 ivuga ku guhimba, guhindura inyandiko cyangwa gukoresha inyandiko mpimbano, iteganya ko umuntu wese uhimba cyangwa uhindura mu buryo ubwo ari bwo bwose inyandiko cyangwa ikindi kintu cyanditseho igitekerezo, ashyiraho umukono cyangwa igikumwe bitari byo, yonona inyandiko cyangwa imikono, asimbuza abantu abandi, ahimba amasezerano, imiterere y’ingingo zayo, igitegetswe gukorwa cyangwa icyarangije kwemeranywa, aba akoze icyaha.
Umuntu wese, ku bw’uburiganya, wandika, wandikisha ibintu bidahuye n’ukuri cyangwa ukora imenyekanisha ritari ryo afatwa nk’uwakoze icyaha cyo gukora ibihimbano.
Iyo abihamijwe n’urukiko, ahanishwa igifungo kitari munsi y’imyaka itanu (5) ariko kitarenze imyaka irindwi (7) n’ihazabu y’amafaranga y’u Rwanda atari munsi ya miliyoni eshatu (3.000.000 frw) ariko atarenga miliyoni eshanu (5.000.000 frw) cyangwa kimwe gusa muri ibyo bihano.
Ingingo ya 167: Impamvu nkomezacyaha ku cyaha cyo kwiba
Ibihano ku cyaha cyo kwiba byikuba kabiri (2) iyo:
1° uwibye yakoresheje guca icyuho, kurira cyangwa yakoresheje igikoresho icyo ari cyo cyose gifungura aho utemerewe kwinjira;
2° kwiba byakozwe mu nzu ituwemo cyangwa isanzwe ibamo abantu cyangwa mu nyubako ziyikikije;
kwiba byakozwe n’umukozi wa Leta yishingikirije imirimo ye cyangwa umuntu ushinzwe imirimo iyo ari yo yose ifitiye abaturage akamaro;
4° uwakoze icyaha yiyitiriye izina cyangwa yitwaje ibimenyetso biranga umukozi wa Leta cyangwa by’umuntu ushinzwe umurimo rusange ufitiye abaturage akamaro abeshya ko yabitumwe n’urwego rwa Leta;
5° kwiba byakozwe nijoro;
6° kwiba byakozwe n’abantu barenze umwe.
SOSERGI ni sosiyete igizwe n’abakozi b’uruganda rwa Bralirwa. Yatangiye muri 2005, ifite abakozi babarirwa hagati ya 280 na 300, ikaba ifite ibikorwa birimo gukora isuku mu ruganda, gukora akazi k’amaboko karimo gupakira no gupakurura, gutwara abakozi ba Bralirwa, kubatekera, gucuruza imbetezi z’uruganda (dreche) hamwe no gucuruza ibikoresho bikoreshwa muri Bralirwa, ikaba ari yo ifite n’inzu ikorerwamo n’ivuriro rya Croix du Sud rizwi nko kwa Nyirinkwaya i Gisenyi.


text:
Gakenke: Noheri ni wo munsi ubarutira indi
Bamwe mu baturage bo mu Karere ka Gakenke basanga Noheri ari wo munsi w’ibyishyimo kurusha indi minsi yose.
Uretse kuba ubibutsa ivuka rya Yezu cyangwa Yesu ngo imiryango iboneraho umwanya wo gusabana, bakarya bakananywa; bitandukanye n’uko babaho mu yindi.
Zimwe mu mpamvu batanga, bavuga koa Noheri bayifata nk’umunsi udasanzwe wo kwishimira ko barangije umwaka kandi bagiye gutangira undi.
Munyembabazi Damien wo mu Murenge wa Kamubuga, avuga ko kuri Noheri iwabo usanga bishyimye cyane bitandukanye n’indi minsi mikuru.
Ati “Turarya tukishyima, tukarya n’ibitari bisanzwe! Ni ukuvuga wenda hari ubwo umuntu aba asanzwe adakunze kubona akantu kagendanye n’akanyama bikaba ngombwa ko agira ati ‘ubwo ndangije umwaka reka nkihembe nkinezeze mu mubiri’”.
Barakagendana Fidele wo mu Murenge wa Muzo, we avuga ko kuri Noheri baba bagomba kwishima kuko baba barangije umwaka kandi bagiye no gutangira undi.
Ati “Iyo urangije umwaka nta burwayi ugizemo ukabona umunsi mukuru wa Noheri urageze urishima. Ufite uko wisana ufite ku dufaranga, ugashaka nk’agashera ukannywa, waba ufite amafaranga ukagura akanyama waba ufite urubyaro mu rugo bakifurahisha”.
Gusa ariko, nubwo buri muryango uba wahigiye ko ugomba kwishimisha hari abasanga muri iyi minsi mikuru abenshi bibagirwa kwiteganyiriza bagahugira mu kwishimisha, nyuma yayo ugasanga bamwe bari mu ruhuri rw’ibibazo.
Serwego Francois, wo mu Murenge wa Cyabingo, avuga ko abantu batari bakwiye kwishimira iminsi mikuru ngo bahugire mu kunywa no kurya nkaho ejo bitazakenerwa.


text:
Korali Family of Singers bateguye igitaramo bitiriye ‘Umuryango Mwiza’
Korali yo muri ADEPR yaririmbye muri Zion Temple
Korali Iriba yo mu itorero rya ADEPR Taba, riherereye mu Karere ka Huye ni imwe mu makorali yatumiwe mu giterane cyateguwe na Zion Temple Huye, bise ” Menya Yesu umumenyekanishe”, gisoza icyumweru cy’ivugabutumwa cyatangiye Ku wa 13 Ukuboza 2021, kikaba kirigusozwa n’igiterane cy’iminsi ibiri.
Iki giterane cy’imbaturamugabo gifite intego igaragara muri 1 Timoteyo 2: 4-5, kiri kuyoborwa na Pst.Prof. Egide Kayitare, kiri kubera ku itorero rya Zion Temple i Huye guhera saa cyenda z’amanywa.
Si korali Iriba gusa yatumiwe muri iki gitaramo kuko harimo na Pst. Flory Nzabakira utangira ubutumwa bwiza ku itorero rya Zion Temple ku Gisozi, Voice of Hope worship team na Azaph-Huye.
Iki giterane kirasozwa ku mugaragaro uyu munsi ku italiki ya 19 Ukuboza 2021, gifite kandi ivugabutumwe rikorewe ku mihanda, mu tubari, ivugabutumwa rikorewe mu ngo ndetse n’ibindi.
Korali Iriba yamenyekanye mu ndirimbo zinyuranye zirimo ‘Ntakibasha, Witinya’ ndetse n’izindi.


text:
Hashize imyaka babyotsa
Ntawamenya ko cyera byaryohaga byocyeje gusa.Ubu ibintu byarahindutse.Ikigori ahubwo gisigaye ari imari ikomeye.Abadafite ubushobozi bwinshi ni bo babyanika hanze no ku musozi.Birumvikana ko n’ahangaha bisaba kubirinda nk’ucunze zahabu.
Ikibazo gikomeye ndetse gisa n’ikitazabonerwa umuti ,ni uko buri mwaka batubwira ko hazaza imbuto nshya.Ihinga rikagera izo mbuto z’ibigori zitaraza,maze ibyo twahunitse bikaba ari byo bihinduka imbuto.Iyo itera rirangiye,ibintu biba ibindi.No kubona icy’umuti bihita bigorana.
Nka hano iwacu mu Karere ka Gisagara,Umurenge wa Save twarumiwe.Igihe cy’izuba cyabaye kirekire cyane bikabije.N’aho imvura igwiriye tubura imbuto kandi Ubuyobozi bwatubwiraga ko nta kibazo cy’imbuto tuzagira.Ubu turibaza niba abahinze ibisanzwe bazagira umusaruro uduhagije.
Dusubiye kuri kawunga y’i Bugande!
Inganda zitunganya ifu y’ibigori zari zimaze gukwirakwira.Ubu inyinshi ntizikibona icyo zisya kubera ibura ry’ibigori.Uwo muganiriye kuri iki kibazo cyibura ryabyo,avugana amaganya ngo « Dusubiye kuri kawunga y’i Bugande nyine! ».Abenshi bari barayivuyeho ngo ntibaryohera.
Kandi nta kundi byagenda kuko yo ihendutse.Naho iy’iwacu abayigondera muri ibi bihe ni mbarwa ndakurahiye!Nawe se, kubona ikilo kiva kuri 350frw kikagera kuri 650fr,ni ibintu byoroshye?Ku y’i Bugande,umuntu asaguraho n’umunyu kuko itarenza 420frw.
Aho kibonetse ni twibanire
N’ubwo bimeze gutyo,hari abandi babizamukiyemo.Bamwe bahinze ibyo kurya mu turima tw’igikoni ntacyo baganya.Abanyakigali ni bo bazi kutumara amapfa iyo twasimbukiye muri Kapitali.Ikigori cyokeje mu ruhisho ugifatanya na mushikate bikaba twibanire maze ukishyura 500frw udashishwa.
Naho abakunda Indazi,ikigori cyababereye akanyuzabagabo!Bahitamo gutanga 200frw ngo baruhuke zimwe zisanzwe za 100fr.Uburyo bwo kongerera ikigori agaciro buracyari bwinshi kandi bwabeshaho benshi.Iyaba n’aba bafite amikoro make batabuzwaga amahwemo kandi ubushake ari bwose mu bamaze kumenya akamaro k’ikigori.
Gashema Gaju Gilbert/Akarere ka Gisagara